Cubaan dua nelayan seludup 40 kg syabu gagal
Oleh NUR ALINA HASSAN

10 Disember 2021, 6:15 pm
BATU PAHAT – Cubaan dua nelayan menyeludup keluar dadah dipercayai jenis syabu seberat 40 kilogram (kg) bernilai RM1.99 juta gagal apabila ditahan Agensi Penguatkuasaan Maritim Malaysia (APMM) Zon Maritim Batu Pahat, dekat sini semalam.
Pengarah Maritim Negeri Johor, Laksamana Pertama Maritim Nurul Hizam Zakaria berkata, suspek masing-masing berusia 45 dan 48 tahun itu ditahan ketika dalam perjalanan membawa bekalan dadah menaiki bot bagi tujuan memindahkan bungkusan berkenaan ke dalam bot nelayan yang lain.
Menurutnya, pada pukul 7 malam semalam, pasukan operasi darat telah mengesan sebuah bot Kelas A mencurigakan sedang menyelusuri masuk ke Jeti Nelayan Parit Jawa, Muar sebelum pasukan serbuan diatur gerak ke lokasi dan menahan bot berkenaan bersama dua suspek warga tempatan.
Guni putih yang disyaki mengandungi syabu disembunyikan di bawah alat kemudi bot.
“Penggeledahan ke atas bot telah menemui satu karung guni putih mencurigakan yang disembunyikan di bawah alat kemudi bot.
“Pemeriksaan lanjut kemudiannya membawa kepada penemuan sejumlah 30 bungkusan mampat berisi hablur putih disyaki dadah jenis syabu dengan berat anggaran lebih kurang satu kg bagi setiap bungkusan.
“Kedua-dua suspek mengakui dadah tersebut dalam proses transit untuk dipindahkan ke bot nelayan lain di perairan Parit Jawa sebelum diseludup keluar ke negara jiran,” katanya dalam sidang akhbar di Bilik Mesyuarat Operasi Zon Maritim Batu Pahat di sini hari ini.

Menurut Nurul Hizam, selain dadah, pihaknya turut merampas sebuah bot nelayan tempatan kelas A bersama satu unit enjin kuasa kuda, sebuah telefon bimbit serta wang tunai berjumlah RM1,706 dengan anggaran keseluruhan bernilai RM2.03juta.
Katanya, kedua-dua suspek kini diserahkan kepada pihak polis bagi siasatan di bawah Seksyen 39B Akta Dadah Berbahaya 1952 yang memperuntukkan hukuman mati mandatori. -K! ONLINE


Esofagus melecur selepas telan bateri
Oleh KOSMO!

10 Disember 2021, 7:00 pm
LONDON – Seorang kanak-kanak perempuan yang tertelan sebutir  bateri dalam satu kejadian di Scotland dijangka pulih selepas dia memuntahkan bahan toksik itu semula di sebuah hospital, lapor akhbar Metro UK semalam.
Sarah Wallace, 9, pada bulan lalu tanpa sengaja menelan bateri butang kecil itu dan memberitahu ibu bapanya tentang perkara itu sambil menjerit kesakitan.
Kanak-kanak itu meletakkan bateri yang diperoleh daripada alat kawalan jauh lampu malam ke dalam mulutnya.
Bimbang dirinya akan dimarahi, dia kemudian memaklumkan perkara itu kepada ibu dan bapa tirinya.
Mereka menghubungi  talian kecemasan 999 dan 10 minit kemudian, Sarah mula menjerit dan memegang dadanya kerana bateri yang bocor itu telah menyebabkan esofagusnya terhakis.
Ibu Sarah, Joanne Wallace, dan suaminya, Jamie Longland kemudian membawa kanak-kanak itu ke Hospital Victoria.

Jelas Joanne, anaknya tidak berniat untuk menelan bateri itu yang mula ‘membakar’ esofagusnya.
“Mangsa memuntahkan semula semula bateri itu ketika berada di hospital.
“Ia berwarna hitam dan biru serta telah bocor,” katanya.
Sarah masih mengambil ubat omeprazole bagi membantu dia pulih dan telah dibawa ke Hospital Diraja untuk Kanak-kanak di Edinburgh untuk penilaian.
Namun, memandangkan bateri tersebut hanya dibiarkan di dalam badannya selama satu jam, ia akan meninggalkan parut yang kecil dan tidak membahayakan nyawanya,” kata Joanne. – AGENSI


Neelofa ‘junior’ terima hadiah istimewa dari istana
Oleh MOHD. HAIKAL ISA

10 Disember 2021, 6:42 pm
PETALING JAYA – Selebriti popular, Neelofa menerima hadiah barangan bayi jenama mewah daripada anakanda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah iaitu Tengku Puteri Iman Afzan Al-Sultan Abdullah.
Neelofa atau nama sebenarnya, Noor Neelofa Mohd. Noor, berkongsi perkara tersebut menerusi InstaStory yang kemudian dimuat naik dalam satu hantaran status akaun Instagram kelab peminat, @lofa.world.
“Ada hadiah baby Dior lah. So Sweet. Ada kad lagi. Cantiknya tulisan dia (Puteri Iman). Nak kena tutup (jantina bayi) sebab tak boleh bagi tahu,” kata Neelofa dalam video berkenaan.
Dalam kad tertera ucapan Puteri Iman berbunyi: “Doa yang terbaik buat kalian untuk fasa seterusnya dalam kehidupan. Ia akan jadi fasa yang paling menyeronokkan!
“Kalian pasti akan jadi ibu bapa yang hebat. Saya tidak sabar untuk bertemu dengan anak kalian. Harapnya, kalian suka dengan pemberian kecil ini.”
Disebabkan Neelofa menutup satu perkataan dalam kad ucapan berkenaan, ramai dalam kalangan netizen mula galak berteka-teki tentang jantina bayi sulungnya menerusi ruangan komen.

Terdahulu, selepas acapkali membisu, status kehamilan Neelofa, 32, terbongkar apabila peguam bela, Tan Sri Muhammad Shafie Abdullah, yang mewakilinya dalam satu kes mahkamah mendedahkan wanita itu kini berbadan dua.
Neelofa berkahwin dengan pendakwah bebas, PU Riz dalam sebuah majlis akad nikah di Kuala Lumpur pada 27 Mac 2021. – K! ONLINE


Tukang rumah warga Indonesia maut digilis jentolak
Oleh NOR AINNA HAMZAH

10 Disember 2021, 6:35 pm
JEMPOL – Seorang lelaki warga Indonesia yang bekerja sebagai tukang rumah maut selepas digilis jentolak di sebuah premis perniagaan di kilometer 29, Jalan Kuala Pilah-Simpang Pertang, di sini hari ini.
Dalam kejadian kira-kira pukul 12 tengah hari itu, mangsa Mursidi, 45, disahkan meninggal dunia di lokasi kejadian oleh pasukan paramedik.
Menurut Ketua Polis Daerah Jempol, Superintendan Hoo Chang Hook, siasatan awal mendapati, kemalangan berlaku semasa pemandu jentolak berusia 66 tahun yang juga merupakan supervisor sedang bekerja di dalam premis tersebut.
“Semasa proses pemindahan barangan, pemandu sedang mengundurkan jentolak dan dia dipercayai tidak tahu bahawa mangsa berada di belakang sebelah kanan jentolak lalu menggilisnya.
“Mangsa disahkan meninggal dunia di tempat kejadian susulan kecederaan parah di bahagian kepala,” katanya dalam satu kenyataan hari ini.
Jelas beliau, mangsa sememangnya sering datang ke premis berkenaan bagi membeli barangan disebabkan pekerjaannya sebagai tukang rumah dan sudah lama mengenali pemandu jentolak berkenaan.

Menurutnya, semasa kejadian, pemandu jentolak sedang mengalihkan batu simen dan besi serta ternampak mangsa dari jauh dan memanggil mangsa, namun tidak menyedari mangsa sudah berada di belakang jentolaknya sehingga menggilis mangsa.
“Mayat mangsa telah dibawa ke Unit Forensik Hospital Jempol bagi tujuan bedah siasat,” ujarnya. -K! ONLINE


PDRM kutip RM13.67 juta hari pertama diskaun saman
Oleh AHMAD SHAHERMAN SHAMSURI

10 Disember 2021, 6:53 pm
KUALA LUMPUR – Polis Diraja Malaysia (PDRM) melalui Jabatan Siasatan dan Penguatkuasaan Trafik (JSPT) berjaya membuat kutipan saman kira-kira RM13.67 juta semasa hari pertama tawaran diskaun pengurangan saman sempena program 100 Hari Aspirasi Keluarga Malaysia yang bermula semalam.
Timbalan Ketua Polis Negara, Datuk Seri Mazlan Lazim berkata, jumlah tersebut melibatkan jumlah pembayaran saman sebanyak 287,500 di semua saluran termasuk di Pusat Konvensyen Kuala Lumpur (KLCC) dan kaunter trafik seluruh negara.
“Jumlah ini (RM13.67 juta) adalah bagi tempoh semalam sahaja melibatkan kesemua saluran pembayaran di KLCC, kaunter trafik seluruh negara dan juga secara dalam talian,” katanya pada sidang akhbar di KLCC hari ini.
Mengulas lanjut, Mazlan berkata, walaupun sambutan menggalakkan namun PDRM akur dengan arahan penutupan kaunter bayaran saman di KLCC oleh Kementerian Kesihatan Malaysia (KKM) bermula petang ini.
“Penutupan kaunter di KLCC disebabkan jumlah pengunjung yang ramai sehingga menyukarkan pematuhan prosedur operasi standard (SOP).
“Bagaimanapun, orang ramai masih boleh membayar saman dengan potongan sehingga 80 peratus sehingga Ahad ini di kaunter trafik di semua Ibu Pejabat Polis Daerah (IPD) dan Ibu Pejabat Polis Kontinjen (IPK),” katanya. -K! ONLINE


Warga emas 96 tahun maut motosikal dirempuh kereta
Oleh NUR NAZLINA NADZARI

10 Disember 2021, 7:16 pm
KANGAR – Seorang lelaki warga emas berusia 96 tahun maut apabila motosikal ditunggangi dirempuh sebuah kereta jenis Proton Wira di Kilometer 2.5 Jalan Kangar-Padang Besar, dekat sini hari ini.
Dalam kejadian kira-kira pukul 9.10 pagi itu, mangsa, Abdullah Saad meninggal dunia di tempat kejadian.
Ketua Polis Daerah Kangar, Superintendan Wari Kiew memberitahu, kejadian berlaku ketika mangsa yang menunggang motosikal jenis Honda C70 dalam perjalanan menghala ke Kangar.
Katanya, sebuah kereta dipandu lelaki berusia 35 tahun dari arah sama kemudian merempuh belakang motosikal mangsa.
“Hasil siasatan awal terhadap pemandu kereta mendakwa dia tidak nampak motosikal ditunggangi mangsa.
“Pemandu itu hanya menyedari terlibat kemalangan selepas berhenti dan keluar dari kereta sebelum melihat mangsa terbaring di jalan raya,” katanya di sini hari ini.

Beliau berkata, kes disiasat di bawah Seksyen 41(1) Akta Pengangkutan Jalan 1987. -K! ONLINE


China akan balas dendam Barat boikot Olimpik Beijing
Oleh KOSMO!

10 Disember 2021, 6:00 pm
BEIJING – China memberi amaran kelmarin bahawa negara-negara Barat akan ‘menerima padah’ kerana melakukan boikot diplomatik terhadap temasya Olimpik Musim Sejuk Beijing 2022.
Menurut akhbar Bangkok Post, Washington mengumumkan pemboikotan tersebut awal minggu ini dengan alasan China melakukan pencabulan hak asasi manusia dan genosid terhadap minoriti Islam Uighur di Xinjiang.
Australia, Britain dan Kanada mengikuti langkah Amerika Syarikat (AS) itu pada Rabu lalu.
Pemboikotan itu tidak menyekat penghantaran atlet Barat ke temasya sukan tersebut tetapi masih mencetuskan kemarahan Beijing yang memberi bayangan bahawa ia akan melakukan tindak balas.
“Penggunaan platform Olimpik untuk tujuan manipulasi politik oleh AS, Australia, Britain dan Kanada adalah tidak popular dan menjadikan negara-negara berkenaan lebih terasing. Mereka akan menerima padah atas kesilapan tersebut,” kata jurucakap Kementerian Luar China, Wang Wenbin kepada pemberita.
Kumpulan-kumpulan hak asasi menyokong boikot Barat dengan pengarah organisasi Human Right’s Watch China, Sophie Richardson menyifatkannya sebagai langkah penting ke arah mencabar jenayah kemanusiaan yang menyasarkan penduduk Uighur dan etnik minoriti lain.

Aktivis-aktivis berkata, sekurang-kurangnya sejuta penduduk Uighur dan etnik Turk lain ditahan di kem-kem ‘pendidikan semula’ di Xinjiang di mana China turut dituduh memaksa pemandulan wanita.
Beijing mempertahankan tindakannya dan menyatakan bahawa kem-kem tahanan itu sebaliknya merupakan pusat latihan vokasional bertujuan untuk menmengurangkan pengaruh Islam ekstrem.
Dalam pada itu, Presiden Jawatankuasa Antarabangsa Olimpik, Thomas Bach berkata pada Rabu lepas bahawa beliau tidak menyebelahi mana-mana pihak dalam pertikaian itu. – Agensi


Ancaman Tentera Sulu tiada bukti kukuh, ATM tetap waspada
Oleh FITRI HAZIM

10 Disember 2021, 6:43 pm
KUALA LUMPUR – Angkatan Tentera Malaysia (ATM) memaklumkan tiada petunjuk ketara atau bukti kukuh mengenai dakwaan sebuah media antarabangsa bahawa kononnya terdapat satu gerakan dari Filipina iaitu pemberontak Tentera Diraja Sulu (RSA) sedang merancang untuk menceroboh Sabah.
Menteri Kanan Pertahanan, Datuk Seri Hishammuddin Hussein berkata, sebarang ancaman yang dikeluarkan mesti disahkan secara bebas namun beliau telah mengeluarkan arahan kepada tiga perkhidmatan untuk meningkatkan kesiapsiagaan di tahap paling tinggi terutamanya di Sabah.
“Saya telah mengarahkan ketiga-tiga perkhidmatan melalui Panglima Medan Timur Tentera Darat Malaysia (TDM), Leftenan Jeneral Datuk Marzudki Muhammad; Panglima Armada Timur Tentera Laut Diraja Malaysia (TLDM), Laksamana Madya Datuk Sabri Zali dan Panglima Wilayah Udara 2 Tentera Udara Diraja Malaysia (TUDM), Mejar Jeneral Datuk Shamsudin Kassim untuk memastikan ATM meningkatkan kesiapsiagaan ke tahap paling tinggi di pantai timur Sabah.
“Bahagian Staf Perisikan Pertahanan (BSPP) ATM juga akan sentiasa memantau perkembangan yang sedang berlaku dan menilai indikator-indikator boleh menjejaskan keselamatan,” katanya dalam satu sidang akhbar di Wisma Pewira di sini hari ini.
Tambahnya, tiada penambahan aset serta anggota ATM dilakukan oleh pihaknya susulan dakwaan ancaman tersebut.
Dalam pada itu, Hishammuddin turut meminta rakyat di negeri Sabah kekal bertenang dan memberi kerjasama kepada pihak berkuasa dengan menyalurkan maklumat sekiranya terdapat aktiviti yang mencurigakan yang menggugat keselamatan dan kesejahteraan untuk tindakan dari pihak berkuasa. -K!ONLINE


Kaunter pembayaran saman KLCC ditutup petang ini
Oleh NOR AZIAH MAT NOH

10 Disember 2021, 6:27 pm
KUALA LUMPUR – Jabatan Siasatan Dan Penguatkuasaan Trafik (JSPT) Kuala Lumpur mengumumkan penutupan kaunter pembayaran saman di Pusat Konvensyen Kuala Lumpur (KLCC) bermula petang ini.
Ketua JSPT Kuala Lumpur, Asisten Komisioner Sarifudin Mohd. Salleh berkata, langkah itu dibuat bagi memastikan tiada kesesakan berlaku dalam kalangan pengunjung yang berhasrat membayar saman sempena diskaun 80 peratus.
“Kaunter pembayaran saman di KLCC sempena Program 100 Hari Aspirasi Keluarga Malaysia (AKM) itu ditutup mulai petang ini bagi mengelak kesesakan orang ramai.
“Ini kerana tiada penjarakan fizikal dan keadaan yang sukar dikawal akan memberikan risiko berlaku penularan jangkitan Covid-19,” katanya dalam satu kenyataan hari ini.
Tambah beliau, orang ramai dinasihatkan untuk membayar saman di mana-mana kaunter trafik seluruh negara atau menerusi online sahaja.
“PDRM menyeru orang ramai mematuhi prosedur operasi standard (SOP) semasa berurusan di kaunter bayaran fizikal dan mengalakkan pembayaran kompaun secara dalam talian,” tegasnya.

Terdahulu, Kosmo! melaporkan kaunter saman Jabatan Pengangkutan Jalan (JPJ) dan Polis Diraja Malaysia (PDRM) di KLCC diserbu orang ramai bermula 9 pagi tadi bagi menikmati diskaun yang diberikan sempena AKM. – K! ONLINE


Penganjur 100 Hari Aspirasi Keluarga Malaysia dikompaun RM1,000
Oleh SITI A'ISYAH SUKAIMI

10 Disember 2021, 6:06 pm
PUTRAJAYA – Penganjur majlis 100 Hari Aspirasi Keluarga Malaysia yang berlangsung bermula 9 hingga 12 Disember di Pusat Konvensyen Kuala Lumpur (KLCC) dikenakan kompaun RM1,000 oleh Kementerian Kesihatan (KKM) bagi kesalahan gagal memastikan penjarakan fizikal dan menyebabkan berlakunya kesesakan.
Menteri Kesihatan, Khairy Jamaluddin Abu Bakar berkata, program  anjuran Unit Penyampaian Kemakmuran Bersama (SEPADU), Jabatan Perdana Menteri itu dikenakan kompaun di  bawah  Akta  Pencegahan  dan  Pengawalan Penyakit  (Akta  342).
Katanya, susulan itu, kaunter diskaun pembayaran saman Polis Diraja Malaysia (PDRM) dan Jabatan Pengangkutan Jalan (JPJ) yang disediakan di KLCC akan ditutup serta-merta bermula petang ini.
“Maklumat lanjut mengenai kaedah pembayaran saman dan tawaran diskaun akan dimaklumkan oleh pihak PDRM.
“KKM akan terus memantau perjalanan program ini dan tidak akan teragak-agak mengeluarkan lagi kompaun kepada pihak penganjur sekiranya gagal memastikan pematuhan prosedur operasi standard (SOP),” katanya dalam satu kenyataan akhbar di sini hari ini.
Beliau berkata, penganjuran majlis yang sepatutnya mempamerkan pencapaian 100 hari kerajaan serta semua kementerian dan agensi terlibat, telah dicemari dengan kegagalan penganjur memastikan kepatuhan kepada prosedur SOP dan kegagalan pengunjung untuk mematuhi SOP yang ditetapkan.

“Penganjuran majlis rasmi kerajaan seumpama ini sepatutnya memberikan contoh terbaik dan teladan serta penanda aras kepada agensi-agensi lain termasuk bukan kerajaan serta orang ramai, bukan sahaja dari aspek pelaksanaan program, tetapi juga aspek pematuhan SOP dan peraturan-peraturan yang telah ditetapkan.
“Kejadian yang berlaku amat dikesali dan mengecewakan apabila pihak penganjur sebelum ini telah menyatakan komitmen untuk memastikan program tersebut akan dianjurkan dengan pematuhan SOP yang ketat di samping aktiviti pemantauan, kawalan dan penguatkuasaan yang berterusan,” katanya. -K! ONLINE


Tribunal di Britain sahkan China lakukan genosid
Oleh KOSMO!

10 Disember 2021, 5:30 pm
LONDON – Sebuah tribunal mendapati bahawa China bersalah melakukan jenayah genosid terhadap etnik Islam Uighur dan penduduk minoriti lain di Xinjiang, lapor laman berita Sky News kelmarin.
Tribunal berkenaan turut mendapati China bertanggungjawab melakukan jenayah kemanusiaan termasuk pemandulan paksa, keganasan seksual, perhambaan, penyeksaan dan pemindahan paksa tanpa keraguan munasabah.
Keputusan tersebut dikeluarkan selepas China menyatakan bahawa Britain, Australia, Kanada dan Amerika Syarikat akan menerima padah kerana memboikot Olimpik Musim Sejuk Beijing 2022 selepas menuduh Beijing melakukan pencabulan hak asasi manusia.
Tribunal dipengerusikan oleh pakar hak asasi manusia, Geoffrey Nice QC memaklumkan bahawa di sebalik pengesahan genosid, tiada bukti pembunuhan beramai-ramai dilakukan oleh Beijing.
“Adalah jelas bahawa semua mereka yang ditahan dibenarkan kembali kepada masyarakat,” katanya.
Beliau berkata, dasar kawalan kelahiran anak di Xinjiang di mana penduduk Uighur menjadi mangsa pemandulan paksa dan pengguguran anak adalah menyamai usaha untuk memusnahkan ‘keseluruhan atau sebahagian’ etnik berkenaan sekali gus menyamai definisi genosid.

China sebelum ini menafikan sekeras-kerasnya bahawa pihaknya melakukan genosid, malah Beijing menganggap tuduhan tersebut sebagai ‘pembohongan terbesar abad ini.’
Beijing menyifatkan laporan oleh Tribunal Uighur yang berpangkalan di Britain itu sebagai sandiwara politik. – Agensi


Wanita dituduh pencuri diarak sambil berbogel
Oleh KOSMO!

10 Disember 2021, 5:00 pm
ISLAMABAD – Satu rakaman video menunjukkan empat wanita dibogelkan dan diarak di sepanjang jalan selepas didakwa mencuri daripada sebuah kedai di Pakistan, lapor akhbar Daily Star kelmarin.
Kumpulan wanita  itu dituduh mencuri di Faisalabad, dalam wilayah Punjab dan dikatakan telah diserang oleh penduduk tempatan.
Dalam video itu, keempat-empat  wanita tersebut dilihat memasuki  sebuah kedai ketika seorang pekerja berada di premis tersebut. Mereka dirakam mengambil beberapa barang dari rak kedai sama.
Pekerja tersebut kemudiannya meninggalkan premis itu, manakala wanita-wanita terbabit turut beredar.
Dalam satu klip video lain, salah seorang daripada wanita tersebut dilihat menangis sambil membongkok di atas lantai dengan kamera difokuskan kepadanya.
Seorang lagi wanita diseret oleh tiga lelaki sebelum dicampakkan ke lantai berhampiran wanita pertama itu.

Sementara itu, wanita ketiga pula berbogel daripada paras pinggang ke bawah, manakala wanita keempat  juga berbogel dan dipukul dengan senjata yang kelihatan seperti kayu.
Kesemua mereka dilaporkan ‘diarak’ di jalanan dalam keadaan bogel selama satu jam sebelum polis Punjab dimaklumkan tentang kejadian itu dan campur tangan.
Seramai lima individu ditahan dalam kejadian itu. – AGENSI


‘Pantang saya duduk seorang, ada sahaja mengurat’ – Sajat
Oleh NIA AMIRA NAJWA AZMI

10 Disember 2021, 4:47 pm
PETALING JAYA – Usahawan kontroversi, Muhammad Sajjad Kamaruz Zaman atau Nur Sajat telah diganggu oleh seorang individu berbadan sasa yang meminta nama dan nombor telefonnya semasa sedang duduk di hadapan sebuah kedai.
Menerusi sebuah video yang dimuat naik oleh Sajat di media sosial baru-baru ini, dia sebelum itu dipuji kerana kecantikannya sebelum lelaki berkenaan menganggu dengan meminta nombor telefonnya.
“Saya kalau jalan keluar memang ramai mengurat sampai terkejar-kejar dekat belakang.
“Maaf saya bukan murah, saya mahal tau. Datanglah ‘handsome’ macam mana pun hati saya tetap dekat Jadoos. Pantang saya duduk seorang, ada sahaja orang mengurat,” katanya di dalam video tersebut.
Susulan perkongsian itu, rata-rata orang ramai memuji tindakan Sajat kerana menolak pertanyaan lelaki yang tidak dikenali.
“Sajat benar-benar sangat cantik dan saya gembira lelaki itu menghormati ruangnya dan meninggalkannya sendirian. Perkara begini perlu latih kepada beberapa lelaki yang tidak boleh menangani penolakan,” kata @strwbrrymochis.

“Sajat pun tahu harga diri, yang perempuan luar sana kononnya bercinta dengan lelaki tak guna lepas itu kantoi dia dah bertunang lepas itu nak buat ‘thread’ panjang bash(hentam) lelaki,” ujar @naimazharr.
“Semoga Allah merahmatinya dan memberikan petunjuk kepadanya, saya rasa Sajat sebenarnya seorang yang baik dalam diri,” jelas @nishida. – K! ONLINE


Sungai jadi hijau angkara pencelup pewarna
Oleh ABDUL RASHID ABDUL RAHMAN

10 Disember 2021, 5:52 pm
LIPIS – Persoalan mengenai fenomena air sungai Kechau Tui di sini yang bertukar menjadi warna hijau terjawab apabila ia didapati berpunca daripada pencemaran sebuah premis berhampiran yang didapati membuang sisa industri melalui longkang buangan ke sungai.
Pengarah Jabatan Alam Sekitar Pahang, Mohd. Sani Mat Daud berkata, susulan itu pihaknya telah mengeluarkan kompaun sebanyak RM20,000 dan turut membuka kertas siasatan di bawah Seksyen 25 Akta Kualiti Alam Sekeliling 1974.
“Berdasarkan siasatan terdapat ‘outfall’ dari premis tersebut yang merupakan punca air biru, ia disambungkan dari satu longkang di belakang bangunan pemprosesan yang menjadi tempat membilas bekas (dye biru) pencelup pewarna biru yang telah habis.
“Berdasarkan pegawai kilang berkenaan sebanyak dua bekas (pencelup pewarna biru) telah dibilas yang menyebabkan air biru masuk ke sungai,” katanya di sini hari ini.
Sementara itu, Mohd. Sani berkata, berdasarkan pemerhatian susulan di Sungai Jelai berhampiran Kampung Seberang Jelai di sini mendapati kesan air biru telah pun hilang.
Katanya, pemantauan terus dilakukan tindakan periundangan akan dibuat serta kes ini juga disiasat lanjut di bawah Peraturan-Peraturan Alam Sekeliling (Effluen Perindustrian) 2009.

Hari ini Kosmo! melaporkan lebih 1,000 penduduk Kampung Kechau Tui di sini gempar selepas air sungai di kampung berkenaan bertukar menjadi hijau secara tiba-tiba sejak kelmarin.
Perubahan itu menyebabkan ramai penduduk terkejut dan tidak melepaskan peluang melihat sendiri ‘keanehan’ warna air sungai yang mengalir ke Sungai Jelai berkenaan.
Seorang penduduk Kampung Kechau Tui, Azman Ismail,55, berkata, kejadian kali pertama yang mengejutkan itu melibatkan sungai sepanjang tiga kilometer dan disedari penduduk pada awal pagi. -K! ONLINE


Lebih RM3 bilion saman tertunggak di Johor
Oleh KHAIRUL MOHD. ALI

10 Disember 2021, 4:54 pm
JOHOR BAHRU – Sebanyak RM3.021 bilion saman tertunggak direkodkan Polis Johor membabitkan 10,073,023 keping saman yang telah dikeluarkan pihaknya atas pelbagai kesalahan jalan raya sejak tahun 2000 hingga kini.
Timbalan Ketua Jabatan Siasatan dan Penguatkuasaan Trafik Johor, Deputi Superintendan Khairul Azhar Ismail berkata, daripada jumlah itu, saman tertunggak melibatkan warga Singapura adalah sebanyak RM58.07 juta.
Katanya, jumlah itu melibatkan sebanyak 193,583 saman yang dikeluarkan pihaknya terhadap pemandu republik berkenaan.
“Sejak tahun 2000 hingga kini, jumlah saman tertunggak bagi Kontinjen Johor adalah sebanyak 10,073,023 keping saman melibatkan pelbagai kesalahan.
“Antara kesalahan direkodkan termasuk memandu laju, menghalang lalu lintas, melanggar lampu isyarat, tiada lesen memandu, lesen tamat tempoh, ubah suai kenderaan dan mengguna telefon bimbit,” katanya ketika ditemui pemberita di Cawangan Trafik Ibu Pejabat Polis Kontinjen Johor, di sini hari ini. – K! ONLINE


Tekad keluar daripada belenggu kemiskinan
Oleh KOSMO!

10 Disember 2021, 5:30 pm
SIAPA yang mahu hidup dibelenggu kemiskinan tanPa ada perubahan ke arah lebih baik.
Itu yang dilalui seorang anak peneroka Lembaga Kemajuan Tanah Persekutuan (Felda), Mas Haryati Baharuddin, 29.
Bukan mudah untuk anak muda jati kelahiran Felda Raja Alias 1, Jempol, Negeri Sembilan itu meloloskan diri daripada kepompong kesusahan untuk bergelar seorang yang berjaya.
Perlahan demi perlahan dia mula menyusun langkah untuk mengubah nasib hidupnya hinggalah berjaya menubuhkan legasi perniagaan sendiri, Fillea Health & Beauty Sdn. Bhd., yang mengeluarkan barisan produk berjenama Fillea sekali gus bergelar pengasas.
“Ya jujur saya katakan saya memang berasal daripada keluarga susah. Ibu saya hanya bekerja sebagai penjual nasi lemak di tepi jalan dan bapa pula sebagai pesara tentera.
“Hasil wang kedua-dua itulah ibu bapa besarkan kami enam beradik dan kami tak pernah malu malah terhutang budi dengan jasa serta pengorbanan orang tua.

“Saya pula anak bongsu memang selalu ikut dan teman bantu ibu berniaga. Jadi dari kecil, saya sudah terbiasa dengan selok-belok perniagaan dan daripada situ minat untuk berniaga itu mula berputik dengan sendiri,” katanya membuka bicara bersama Aura baru-baru ini.
Meneruskan perbualan, Mas Haryati yang sebelum ini pernah bekerja sebagai ejen insurans am dan berpengalaman selama separuh dekad itu mula memikirkan untuk mencari kerja yang boleh menjamin masa depannya.
“Habis sahaja belajar di peringkat diploma, saya mula kerja sebagai ejen insurans dan pada masa sama ada juga jual pakaian yang saya ambil terus dari negara jiran, Siam.
“Tapi lama kelamaan kerja itu buatkan saya mula rasa bosan dengan pulangan yang begitu terhad. Pada masa itu juga saya dan suami baru sahaja mendirikan rumah tangga dan kami ambil keputusan untuk berhenti dan mulakan perniagaan,” katanya.
Meneruskan perkongsian, Mas Haryati berkata, Fillea mula ditubuhkan pada tahun 2019 setelah mencapai kata sepakat bersama suaminya.
MAS HARYATI (depan, empat dari kiri) bersama sebahagian kakitangan, ejen dan pengedar yang menjadi kekuatan dalam bisnes yang diusahakan hampir tiga tahun lalu.
“Fillea lebih memfokuskan kepada produk makanan tambahan atau suplemen yang membantu individu mengawal berat badan sekali gus memiliki tubuh badan langsing.
“Dulu saya sendiri pun gemuk dan sebelum mengandung berat badan saya pernah mencecah lebih daripada 60 kilogram.
“Justeru dari situ, saya mula mencuba dan mencari satu produk yang boleh membuatkan kita jadi cepat kenyang dan pada masa sama mengurangkan masalah keluar masuk ke tandas untuk tujuan perkumuhan.
“Berdasarkan kajian, produk yang membuatkan seseorang membuang air dengan kerap bukanlah berpunca daripada lemak, tetapi itu hanya hampas makanan. Kalau kita membuang menerusi air kencing, keringat ataupun peluh itu adalah proses pembakaran lemak,” ujarnya.
ANAK jati kelahiran Jempol, Negeri Sembilan ini tekad untuk menghasilkan produk yang mampu membantu para wanita yang mengalami masalah kegemukan untuk tampil langsing dan sihat.
Jelas Mas Haryati, hampir tiga tahun mengasaskan perniagaan dan bermain dengan sepak terajang dalam apa yang diusahakan, dia kini mampu tersenyum kerana produknya kian dikenali dan mampu berkongsi rezeki dengan sesiapa sahaja.
Ditanya mengenai rahsia kejayaan sehingga mampu ke tahap sekarang, Mas Haryanti senantiasa berpegang dengan prinsip tidak pernah putus asa dalam apa jua yang dilakukan.
“Apa yang saya dan suami buat adalah fokus kepada penyelesaiaan masalah dan jangan sesekali putus asa dan mudah mengalah walaupun gagal.
“Sebagai ketua, kita sepatutnya menunjukkan contoh yang baik kepada pekerja kerana mahu melahirkan suasana selesa antara pekerja dan majikan,” ujarnya.
BERKAT kesabaran dan hasil titik peluh berniaga, Mas Haryati bangga selepas berjaya membeli kereta idaman ketiganya, jenis Toyota Alphard berharga RM250,000 sebagai penghargaan kepada dirinya sendiri.
Tidak hanya sekadar perniagaan dan mengejar keuntungan semata-mata, Fillea turut berkongsi rezeki kepada sesiapa sahaja yang ingin menjana serta menambah pendapatan sampingan bersama mereka.
Untuk maklumat lanjut, orang ramai boleh menghubungi talian 019-2016 659 atau 017-6627 633 serta menerusi laman sesawang www.filleahq.com atau Facebook dan Instagram filleahq.my. – K! ONLINE


Pasangan suami isteri, adik ditahan bersama 107 kg ganja
Oleh SITI NOR MAS ERAH AMRAN

10 Disember 2021, 5:33 pm
SEBERANG PERAI – Polis menahan tiga sekeluarga yang dipercayai terbabit dalam sindiket pengedaran dadah membabitkan 107 kilogram (kg) ganja bernilai RM267,500.
Mereka merupakan antara empat individu berusia 25 hingga 33 tahun yang ditahan di sekitar negeri ini dan Kedah dalam tiga serbuan berasingan pada semalam dan kelmarin.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, tiga sekeluarga yang ditahan terdiri daripada adik lelaki, kakak dan suaminya manakala seorang lagi individu tidak mempunyai sebarang kaitan persaudaraan.
Menurutnya, tangkapan pertama dibuat pada pukul 8.40 malam semalam membabitkan si adik dan rakannya di Kampung Lahar Yooi, Tasek Gelugor di sini dan polis menemui lima ketulan ganja seberat 5 kg bernilai RM12,500.
“Susulan itu, kakaknya yang memiliki empat guni berisi 100 ketul ganja bernilai RM255,000 kemudiannya ditahan di sebuah rumah di Bukit Selambau di Sungai Petani, Kedah pada pukul 9.50 malam, hari yang sama.
“Tangkapan terakhir membabitkan suaminya di kawasan Sungai Ara, Bayan Lepas pada 12.45 pagi semalam,” katanya pada sidang akhbar di Ibu Pejabat Polis Daerah SPU, Kepala Batas di sini hari ini.

Mengulas lanjut, beliau berkata, kesemua suspek dipercayai mendalangi aktiviti pengedaran dadah untuk pasaran tempatan sejak Jun lalu, manakala dua suspek didapati memiliki rekod lampau berkaitan dadah dan seorang positif syabu.
Dalam kes berasingan, Mohd. Radzi berkata, polis menahan seorang lelaki berusia 37 tahun di Penaga, Kepala Batas di sini kira-kira pukul 3 pagi semalam kerana disyaki terlibat dalam aktiviti pengedaran ganja dan merampas dadah berkenaan yang bernilai RM25,693. – K! ONLINE


[VIDEO] Maut ditikam ketika mahu solat Jumaat
Oleh ISKANDAR SHAH MOHAMED

10 Disember 2021, 5:25 pm
KLANG – Hasrat seorang lelaki warga emas untuk menunaikan solat Jumaat bertukar tragedi apabila dia maut ditikam di hadapan rumahnya di Kampung Idaman, Pandamaran, di sini hari ini.
Dalam kejadian kira-kira pukul 12.30 tengah hari itu, mangsa, Mohd. Sani Abdullah, 69, meninggal dunia akibat kecederaan di anggota badan.
Ketua Polis Daerah Klang Selatan, Asisten Komisioner Cha Hoong Fong berkata, siasatan awal pihaknya mendapati perbuatan itu dipercayai dilakukan seorang lelaki.
“Ketika kejadian, mangsa sedang bersiap untuk pergi menunaikan solat Jumaat di sekitar kawasan berkenaan.
“Mangsa kemudian didatangi seorang lelaki yang bertindak menikamnya di badan dengan senjata tajam lalu melarikan diri,” katanya ketika dihubungi Kosmo! hari ini.
Jelas beliau, mangsa disahkan meninggal dunia di tempat kejadian dan dihantar ke Hospital Tengku Ampuan Rahimah (HTAR) untuk bedah siasat.

Tambah Hoong Fong, pihaknya masih menjalankan siasatan menyeluruh termasuk mengesan suspek kes berkenaan.
Jelas beliau, kes disiasat mengikut Seksyen 302 Kanun Keseksaan.
“Justeru, orang ramai yang mempunyai maklumat supaya menghubungi balai polis berdekatan bagi membantu siasatan,” katanya. -K!ONLINE


Isteri tangkap suami curang, bantu kahwinkan dengan perampas
Oleh KOSMO!

10 Disember 2021, 5:47 pm
JAKARTA – Seorang isteri yang berjaya menangkap suaminya yang berlaku curang dengan wanita lain bertindak mengahwinkan si suami dengan wanita tersebut, lapor laman berita Suara.com semalam.
Luahan hati wanita itu dikongsikan menerusi sebuah video yang dimuat naik di akaun TikTok dengan nama @ayuerizky_ramadhani.
Menurutnya, mereka sudah berkahwin selama 13 tahun, namun suaminya berlaku curang dengan seorang wanita sejak dua tahun lalu.
“Dia mempunyai perempuan simpanan, namun baru terbongkar selepas dua tahun,” demikian kenyataan yang dimuat naik bersama klip video tersebut.
Isteri itu tidak marah, malah dia meminta agar suaminya dikahwinkan dengan wanita tersebut.
Namun, kekasih gelap suaminya itu menangis kerana enggan berkahwin dengan lelaki tersebut.

“Perkahwinan saya sudah dibina selama 13 tahun dan insyaAllah saya ikhlas,” katanya lagi.
Netizen yang menonton video itu kemudiannya membanjiri video itu dengan pelbagai komen.
“Mereka sudah berkelakuan begitu, namun tidak mahu berkahwin, padahal sudah dipermudahkan untuk berkahwin senyap-senyap,” komen seorang netizen.
“InsyaAllah anda layak untuk bersama dengan lelaki yang lebih baik, saya akan doakan,” komen netizen lain. – AGENSI


Sindiket pengedaran dadah tumpas , 2 beradik ditahan
Oleh KOSMO!

10 Disember 2021, 4:52 pm
Oleh DIANA SURYA ABD WAHAB
KUANTAN – Polis berjaya menumpaskan satu sindiket pengedaran dadah dengan penahanan dua beradik warga tempatan dalam dua serbuan berasingan di daerah ini.
Dalam serbuan di Kota Sas dan Felda Panching di sini Isnin lalu polis berjaya merampas pelbagai jenis dadah dianggarkan seberat lebih tujuh kilogram bernilai RM392,000.
Ketua Polis Pahang, Datuk Ramli Mohamed Yoosuf berkata, dalam serbuan tersebut nilai rampasan dadah dan sitaan harta disyaki hasil kegiatan haram itu mencecah RM1.04 juta.
“Rampasan tersebut termasuk wang tunai lebih RM180,000 serta kenderaan pacuan empat roda jenis Ford Raptor bernilai RM210,000 dan tiga akaun bank dengan nilai simpanan sebanyak RM258,126.
“Serbuan yang dilakukan Jabatan Siasatan Jenayah Narkotik (JSJN) Ibu Pejabat polis Kontinjen (IPK) Pahang itu sekali gus berjaya menumpaskan sindiket pengedaran dadah khususnya di kawasan Felda di sekitar daerah ini,”katanya dalam sidang akhbar di IPK Pahang di sini, hari ini.

Menurut Ramli suspek pertama ditahan kira-kira pukul 11.30 malam ketika berada di dalam pacuan empat roda jenis Ford Raptor di tepi jalan berhampiran Plaza Tol Kuantan.
Katanya, susulan penangkapan suspek telah membawa polis ke pusat penyimpanan dadah di sebuah rumah di Kotasas Presint 3 di Kuantan yang menemukan satu beg berwarna hitam disyaki mengandungi pelbagai jenis dadah. – K! ONLINE.


Warga emas maut dirempuh motosikal penghantar makanan
Oleh ROHANA MOHD. NAWI

10 Disember 2021, 4:16 pm
KOTA BHARU – Seorang wanita warga emas maut apabila dirempuh sebuah motosikal ditunggang seorang penghantar makanan ketika sedang dalam perjalanan pulang ke rumah selepas menunaikan solat isyak di Jalan Selising- Kok Lanas di sini semalam.
Dalam kejadian kira-kira pukul 9.10 malam itu, mangsa, Fatimah Che Kub, 73, meninggal dunia di lokasi kejadian selepas mengalami kecederaan parah pada bahagian kepala.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, mangsa dipercayai memakai telekung solat dan berjalan kaki untuk pulang ke rumahnya.
Menurutnya, mangsa dipercayai baru selesai menunaikan solat isyak di sebuah surau di Kampung Banggol Chica di sini.
“Semasa sedang berjalan kaki dan melintas jalan, sebuah motosikal yang ditunggang oleh seorang penghantar makanan berusia 23 tahun dari arah Selising ke Kok Lanas dipercayai gagal mengawal motosikalnya.
“Akibat jarak yang terlalu dekat, motosikal itu telah merempuh mangsa yang ketika itu sedang melintas dari kiri ke kanan jalan,” katanya ketika dihubungi Kosmo! hari ini.

Menurut Abdul Rahim, insiden itu menyebabkan mangsa terjatuh dan mengalami pendarahan yang teruk pada bahagian kepala. – K! ONLINE.


Hujan lebat, ribut petir di 6 negeri petang ini
Oleh ALWANI ZAFIRAH

10 Disember 2021, 4:29 pm
PETALING JAYA – Penduduk di enam negeri dinasihatkan untuk terus berhati-hati dan mengambil langkah berjaga-jaga ekoran amaran hujan lebat serta ribut petir yang dijangka berlaku sehingga lewat petang hari ini.
Jabatan Meteorologi Malaysia (MetMalaysia) berkata, amaran ribut petir itu melibatkan negeri di Perak, Pahang, Negeri Sembilan, Melaka, Johor dan Sarawak dijangka berlaku sehingga pukul 7 malam hari ini.
Menurut MetMalaysia, keadaan buruk ini melibatkan kawasan Kinta, Kampar, Batang Padang dan Muallim di Perak.
“Di Pahang, melibatkan kawasan Pekan dan Rompin.
“Selain itu, di Negeri Sembilan, melibatkan kawasan Seremban dan Rembau,” katanya di sini hari ini.
Sementara itu, di Melaka dan Johor, kesemua kawasan bakal mengalami keadaan hujan lebat serta ribut petir yang dijangka berlaku sehingga lewat petang hari ini.

Manakala di Sarawak, kawasan yang terlibat adalah Sri Aman, Betong, Sarikei, Sibu, Mukah, Miri (Subis dan Miri) dan Limbang (Limbang). – K! ONLINE


Kejadian buli di asrama bukan bawah KPM – Radzi
Oleh ALWANI ZAFIRAH

10 Disember 2021, 3:44 pm
PETALING JAYA – Menteri Kanan Pendidikan, Datuk Dr. Radzi Jidin memaklumkan bahawa beliau telah menerima hantaran video yang tular berkenaan murid yang dipukul di sebuah asrama.
Radzi menerusi hantaran di Facebook hari ini berkata, berdasarkan siasatan awal, pihaknya dapati kejadian tersebut tidak melibatkan institusi bawah Kementerian Pendidikan (KPM).
“Namun, KPM telah berhubung dengan pihak yang terlibat dan dimaklumkan bahawa tindakan susulan telah pun diambil.
“KPM komited untuk menyediakan persekitaran sekolah yang selamat selaras dengan konsep #sekolahkuSEJAHTERA,” katanya.
Tangkap layar seorang remaja ditumbuk di bahagian perut dalam kejadian dipercayai di sebuah asrama tular sejak semalam.
Terdahulu, tular sebuah video yang memaparkan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai.
Susulan dari kejadian itu, siasatan telah dijalankan oleh pihak pengurusan Majlis Amanah Rakyat (MARA) dan pihak polis negeri Perak berhubung perkara tersebut. – K! ONLINE


Kertas universiti ditanda Elon Musk dijual RM32,701
Oleh KOSMO!

10 Disember 2021, 3:48 pm
WASHINGTON – Sebuah firma lelongan di bandar raya Boston, Amerika Syarikat  mencatat bidaan tinggi bagi memorabilia berupa kertas peperiksaan Universiti Pennsylvania yang ditanda oleh bilionair syarikat Tesla, Elon Musk, lapor agensi berita United Press International semalam.
Kertas peperiksaan itu dilelong kepada seorang pembeli yang tidak didedahkan identitinya pada harga AS$7,753 (RM32,701).
Firma lelongan RR Auctions berkata,  kertas peperiksaan  itu yang ditulis pada 1995 oleh bekas pelajar, Brian Thomas ditanda oleh Ketua Pegawai Eksekutif Tesla dan pengasas SpaceX tersebut ketika Musk merupakan pembantu kepada Profesor Myles Bass di Fakulti Perniagaan Wharton,  Universiti Pennsylvania.
Kertas itu ditanda oleh Musk yang hanya menulis  satu ulasan pada dokumen itu berupa perkataan ‘graphic’ sebagai tindak balas kepada kata-kata kesat yang digunakan oleh pelajar itu ketika menjawab soalan peperiksaan itu.
sementara itu, Thomas berkata,  dia tidak ingat akan kehadiran Musk di dalam kelas, namun dia menyimpan  kertas itu selama bertahun-tahun kerana kenangan indahnya tentang Bass.
Dia juga berkata, anaknya yang menyedari kertas peperiksaan itu telah ditanda  oleh ahli perniagaan terkenal itu yang juga manusia kedua terkaya di dunia selepas Jeff Bezos. – AGENSI


Akta Pergigian 2018 tingkatkan keyakinan rakyat
Oleh PETAH WAZZAN ISKANDAR

10 Disember 2021, 4:32 pm
PUTRAJAYA – Akta Pergigian 2018 (Akta 804) akan berkuat kuasa pada 1 Januari tahun depan bagi menjamin kualiti perkhidmatan pergigian dan keselamatan pesakit serta meningkatkan keyakinan dan kepercayaan rakyat terhadap perkhidmatan itu.
Menteri Kesihatan, Khairy Jamaluddin Abu Bakar berkata, akta tersebut kecuali bagi tiga peruntukan yang akan dikuat kuasa pada 1 Januari 2025 akan menggantikan Akta Pergigian 1971 (Akta 51) yang telah mengawal selia amalan dalam bidang pergigian selama 50 tahun.
Katanya, akta ini memperuntukkan penubuhan Majlis Pergigian Malaysia dan Lembaga Juruterapi Pergigian Malaysia, pendaftaran doktor pergigian dan juruterapi pergigian, pengawalseliaan amalan pergigian dan perkara-perkara berkaitan.
“Ia juga mengandungi sembilan bahagian dan 104 seksyen ini mensyaratkan hanya pengamal yang berkelayakan, berwibawa dan profesional akan didaftarkan dan layak untuk memberi perkhidmatan pergigian.
“Peruntukan baharu dalam akta itu melibatkan Peperiksaan Kelayakan Profesional bagi tujuan pendaftaran sebagai doktor pergigian, pendaftaran pakar pergigian dan juruterapi pergigian, keperluan pengumpulan mata Pembangunan Profesional Berterusan (CPD) dan Perlindungan Tanggung Rugi Profesional bagi permohonan perakuan pengamalan dan penguatkuasaan dalam amalan pergigian,” katanya dalam satu kenyataan hari ini.
Khairy Jamaluddin berkata, semua pengamal akan diwajibkan mengumpul markah Pembangunan Profesional Berterusan dan memperoleh Perlindungan Tanggung Rugi Professional sebelum memperbaharui perakuan pengamalan apabila akta itu dikuat kuasa tahun depan.

Katanya, akta berkenaan juga membolehkan penguatkuasaan diambil ke atas amalan pergigian yang tidak mematuhi peruntukan akta tersebut terutamanya pengamalan pergigian haram. – K! ONLINE.


SPNB komited dukung agenda perumahan mampu milik
Oleh NIA AMIRA NAJWA AZMI

10 Disember 2021, 4:21 pm
PETALING JAYA – Syarikat Perumahan Negara Berhad (SPNB) ) komited dalam mendukung agenda perumahan khususnya menyediakan kediaman mampu milik untuk Keluarga Malaysia menerusi pelaksanaan taklimat kesedaran permohonan Rumah Mesra Rakyat (RMR) peringkat Parlimen Maran, Pahang dekat sini.
Program Rumah Mesra Rakyat (RMR) diwujudkan bagi membantu golongan berpendapatan isi rumah di bawah RM3,000 yang tidak mempunyai rumah atau tinggal di rumah usang, namun mempunyai tanah untuk membina rumah sendiri yang sempurna dan selesa.
Di samping itu, Keluarga Malaysia dalam kalangan golongan B40 dan B50 di sekitar Maran disaran untuk merebut peluang untuk berdaftar di bawah Program RMR ini, sekali gus membuka peluang kepada mereka memiliki kediaman yang selesa serta berkualiti, sejajar dengan agenda Malaysia Yang Berdaya Huni.
Timbalan Menteri Perumahan dan Kerajaan Tempatan, Datuk Seri Ismail Abd. Muttalib berkata, 48,316 unit RMR telah siap dibina di seluruh negara. Sejumlah 92,905 pula merupakan senarai berminat dalam sistem dan 6,606 permohonan dalam proses dan telah dinilai layak.
“Bagi Program RMR di Pahang, 4,228 unit RMR telah siap dibina di seluruh negeri dengan sejumlah 7,557 senarai berminat yang telah diterima dalam sistem, dan 253 permohonan dalam proses dan telah dinilai layak.
“Jumlah permohonan di kawasan Parlimen Maran pula merekodkan sebanyak 809, dengan hanya 18 permohonan sahaja dalam proses dan telah dinilai layak,” katanya dalam satu kenyataan hari ini.

Menerusi Belanjawan 2022, peruntukan sebanyak RM315 juta untuk Program Rumah Mesra Rakyat dijangka mampu membina 3,000 lagi unit RMR di seluruh negara pada tahun 2022. – K! ONLINE


Kes buli : Tiada kompromi salah laku pelajar MRSM
Oleh EDDY AQMAL MOHAMED HAMIDI

10 Disember 2021, 4:04 pm
PUTRAJAYA – Majlis Amanah Rakyat (MARA) mengambil maklum penularan beberapa klip video memaparkan kejadian buli melibatkan beberapa orang individu dipercayai merupakan pelajar sekolah asrama dan akan melakukan siasatan terperinci berhubung perkara itu.
Menteri Pembangunan Luar Bandar, Datuk Seri Mahdzir Khalid berkata, pihak MARA memandang serius isu tersebut dan akan melaksanakan siasatan terperinci terhadap video yang kini telah menjadi tular di laman media sosial.
“Saya telah mengarahkan pihak pengurusan MARA untuk menjalankan siasatan terperinci berkaitan kes berkenaan dan kita tidak akan berkompromi terhadap sebarang salah laku buli seperti yang tular di media sosial hari ini.
“Tindakan tegas akan diambil terhadap pelajar yang terlibat berdasarkan peruntukan dan peraturan sedia ada di peringkat pengurusan MARA, jika video yang tular adalah benar,” katanya menerusi satu kenyataan hari ini.
Tangkap layar video memaparkan satu kejadian buli melibatkan beberapa orang pelajar yang tular di laman media sosial hari ini.
Tegas beliau, pihak MARA tidak akan sesekali memberi ruang kepada sebarang tindakan atau perbuatan salah laku yang menyalahi etika kemanusiaan.
“Pihak MARA juga tidak akan berkompromi terhadap pihak yang melakukan sebarang salah laku atau perbuatan yang menyalahi undang-undang, peraturan dan tata etika di mana-mana premis seliaan kami pada bila-bila masa,” ujar beliau.

Terdahulu, beberapa klip video berdurasi 13 hingga 30 saat yang memaparkan seorang remaja menjadi mangsa buli beberapa orang pelajar lain menjadi tular di laman sosial media sehingga mengundang kecaman orang ramai.
Menerusi video berkenaan, seorang remaja dilihat menjadi mangsa buli apabila dia diminta untuk berdiri tegak sebelum ditendang di bahagian belakang badan serta ditumbuk beberapa kali pada perut oleh beberapa remaja lain. – K! ONLINE


Katrina Kaif tamatkan zaman bujang
Oleh SAIRUL ZAMRI MISRANI

10 Disember 2021, 4:20 pm
MUMBAI – Bintang Bollywood popular Katrina Kaif selamat melangsungkan perkahwinan bersama pasangannya yang juga seorang pelakon, Vicky Kaushal semalam.
Berita gembira tersebut turut dikongsikan buat tatapan pengikutnya dalam Instagram.
“Hanya kasih sayang dan rasa syukur untuk segala-galanya yang membawa kami ke saat ini.
“Kami mengharapkan restu dan doa semua untuk kami memulakan perjalanan baru ini,” tulisnya sebagai kapsyen.
Terdahulu, pasangan sama cantik sama padan itu mengikat tali pertunangan dalam majlis serba mewah di Rajasthan dengan kehadiran rakan selebriti, keluarga terdekat dan tetamu.
Difahamkan, Katrina menerima sebentuk cincin berlian dengan harga bernilai RM41,000.

Sebelum ini, Katrina dan Vicky masing-masing bertindak mengunci mulut dan langsung tidak pernah mendedahkan hubungan mereka kepada umum.
Namun, sejak kebelakangan ini, media di India sering berteka-teki dan membuat spekulasi mengenai hubungan cinta.
Katrina sebelum ini pernah dikaitkan bercinta dengan beberapa hero terkenal Bollywood termasuklah Salman Khan dan Ranbir Kapoor yang menikahi sahabat baiknya sendiri, Alia Bhatt.
Untuk rekod, Katrina, 38, sebelum ini menetap di Britain sebelum mengambil keputusan untuk berhijrah dan memulakan kerjaya seninya di India sejak dua dekad lalu.
Bapa Katrina, Mohammed Kaif yang dilahirkan di Hong Kong dan dibesarkan di London merupakan seorang ahli perniagaan berasal dari Kashmir.
Bagaimanapun bapa dan ibunya, Suzanne Turquotte yang merupakan seorang warganegara Britain telah berpisah ketika pelakon jelita itu masih di bangku sekolah.
Katrina membuat penampilan sulungnya dalam dunia kompetitif Bollywood menerusi filem Boom pada 2003. – K! ONLINE


‘Tolong lanjutkan tempoh, kami nak bayar saman’
Oleh NIA AMIRA NAJWA AZMI

10 Disember 2021, 3:57 pm
PETALING JAYA – Rata-rata orang ramai merungut selepas sistem bayaran saman trafik secara dalam talian dan aplikasi MyBayar Saman gagal diakses sejak semalam.
Ia susulan penawaran diskaun 80 peratus bagi saman trafik bersempena dengan 100 Hari Aspirasi Keluarga Malaysia dari 9 Disember sehingga 12 Disember ini.
Orang ramai yang tidak dapat membayar saman di kaunter diberi kelebihan untuk membayar saman secara dalam talian namun sistem bayaran saman trafik masih tidak boleh diakses sejak bermulanya tarikh penawaran diskaun tersebut.
Menurut maklum balas Polis Diraja Malaysia (PDRM) di Facebook, kegagalan sistem adalah disebabkan aliran trafik yang sangat tinggi ketika ini.
“Kami sedang berusaha sebaik mungkin bagi membolehkan anda membuat pembayaran secara dalam talian sepanjang empat hari tempoh kempen,” katanya.
Pengarah Jabatan Siasatan dan Penguatkuasaan Trafik Bukit Aman, Datuk Mat Kasim Karim menyarankan orang ramai yang gagal mengakses portal atau aplikasi berkenaan supaya berbuat demikian di luar waktu puncak.

Susulan kejadian itu, orang ramai mempersoalkan dan memohon pertimbangan PDRM lanjutkan diskaun saman trafik ini.
“PDRM perlu menaik taraf sistem dalam talian kerana musim musim Covid-19 ini rasa seram juga nak bersesak pergi berbaris di balai polis. Nanti tak pasal pasal je positive Covid-19,” kata @Farissafei.
“Saya sanggup bersengkang mata sampai pukul 5 pagi ni nak bayar saman, tapi masih tidak boleh akses. Tolong la lanjutkan, kami ni nak bayar tapi bila jadi macam ni, sangat kecewa,” ujar @IkmalHishamFaharuddin.
“Assalamualaikum dan selamat sejahtera warga PDRM. Saya harap sangat dapat lanjutkan sampai hujung bulan kerana sekarang ini tengah bulan, gaji pun belum dapat,” menurut @afifakashah. – K! ONLINE


‘Atuk sayang Amira’ – PM
Oleh ALWANI ZAFIRAH

10 Disember 2021, 4:12 pm
PETALING JAYA – Perdana Menteri, Datuk Seri Ismail Sabri Yaakob melahirkan rasa terharu bercampur gembira apabila dapat berjumpa dengan anak angkatnya, Nur Firuza Amira yang kini berusia 13 tahun.
Terdahulu, kisah Amira pernah tular di media sosial apabila ibu bapanya terlibat dalam satu nahas kemalangan di Lebuh Raya Duta-Ulu Kelang (DUKE) pada enam tahun lalu ketika dia berusia tujuh tahun.
“Kalau kalian semua masih ingat, Amira menjadi yatim piatu apabila kedua ibu bapanya terlibat dalam kemalangan di Lebuh Raya DUKE pada tahun 2015.
“Kini enam tahun peristiwa hitam itu sudah berlalu,” katanya dalam satu kenyataan yang di muat naik di Facebook.
Beliau turut berkongsi video pertemuannya dengan Amira dalam Program 100 Hari Aspirasi Keluarga Malaysia di ibu negara semalam.
“Saya doakan Amira sentiasa sihat dan sentiasa di bawah lindungan dan rahmatNya.

“Atuk sayang Amira,” katanya. – K! ONLINE


Angkara kamu terjun, Tasik Cermin ditutup
Oleh MOHAMAD HAFIZI BIN MOHD SAID

11 Disember 2021, 11:23 pm
IPOH – Satu rakaman video seorang lelaki disyaki terjun ke Tasik Cermin di sini menjadi tular di aplikasi Tiktok sejak semalam.
Video berdurasi kira-kira 15 saat yang dimuat naik pemilik akaun bernama Syafiruzafiza tersebut mendapat pelbagai reaksi netizen.
Ia memaparkan lelaki berpakaian serba hitam terjun ke dalam tasik berkenaan seolah-olah dia sedang bermandi-manda di kawasan rekreasi yang menjadi tumpuan pelancong di Ipoh.
Rata-rata netizen meluahkan rasa kurang senang dengan tindakan lelaki berkenaan memandangkan perbuatannya boleh menyebabkan kawasan rekreasi tersebut ditutup kepada pengunjung.
“Kalau tiada benda untuk diselamatkan dalam tasik itu, janganlah terjun. Elok nanti tempat ini jadi menarik nanti tukar jadi berhantu pula,” ujar seorang individu.
“Orang Ipoh pun tak ada nak buat macam itu, tak pasal tempat ini tutup nanti,” ujar Simpleedititon pula.

Sementara itu, pemilik akaun berkenaan memaklumkan dia juga masih tertanya-tanya sehingga hari ini kenapa lelaki berkenaan terjun ke dalam tasik tersebut.
Sehingga jam 10 malam ini video berkenaan mendapat lebih 320,000 tontonan dengan jumlah komen lebih 350.
Sementara itu, pihak Majlis Bandaraya Ipoh (MBI) ketika dihubungi Kosmo! memaklumkan orang ramai tidak dibenarkan mandi di tasik tersebut manakala siasatan juga akan dilakukan bagi mengetahui kejadian berkenaan. -K! ONLINE


Verstappen tempah petak utama di Abu Dhabi
Oleh KOSMO!

11 Disember 2021, 11:42 pm
ABU DHABI – Pemandu Red Bull Racing, Max Verstappen membawa bekalan terbaik menjelang perlumbaan terakhir Formula Satu (F1) 2021 di Grand Prix (GP) Abu Dhabi selepas menempah petak utama sebentar tadi.
Sudah pasti aksi terbaik yang dipamerkan Verstappen di Litar Yas Marina itu memberi sedikit kelegaan kepadanya yang ketika ini sedang memburu gelaran dunia F1 selepas mencatat masa terpantas 1 minit 22.109 saat.
Tekanan pasti terarah kepada seteru utamanya dari Mercedes selepas Lewis Hamilton terpaksa berpuas hati menamatkan saingan kedua terpantas dan akan memulakan saingan di petak kedua.
“Perasaan yang menakjubkan pada hari ini dan perkara paling menggembirakan ialah kami berjaya perbaiki jentera pada hari ini. Saya sangat gembira dengan apa yang kami capai di Yas Marina.
“Sudah pasti saingan tidak mudah terutamanya prestasi Mercedes sangat baik pada sesi latihan mahupun kelayakan,” kata Verstappen.
Hamilton yang sedang mencipta sejarah F1 dengan mengejar gelaran dunia kelapan mengakui pasukannya melakukan dengan baik dan berharap keajaiban perlumbaan esok.

“Verstappen melakukan dengan hebat hari ini, kami tidak dapat mengejar catatan yang dilakukannya. Apa pun, kami berada dalam kedudukan yang baik dan saya harap kami dapat mengharungi perlumbaan yang baik nanti,” kata Hamilton.
Sementara itu, Lando Norris (McLaren) melakukan pemandu terbaik apabila menempah petak ketiga dan rakan sepasukan Verstappen, Sergio Perez tempah petak keempat terpantas Sementara itu, Valtteri Bottas sekadar enam terpantas. -K! Online


Anggota tentera dan isteri ajal bersama
Oleh WAT KAMAL ABAS

11 Disember 2021, 11:39 pm
BAGAN SERAI – Seorang anggota tentera dan isteri maut manakala dua orang anak mereka menjadi yatim piatu setelah kereta jenis Mazda RX8 yang dinaiki terbabit dalam kemalangan di kilometer (km) 181 Lebuhraya Utara-Selatan dekat Bagan Serai petang tadi.
Mangsa yang meninggal dunia ialah pemandu, Mohammad Anas Awang, 32, dan isterinya, Siti Hafissah Zamri, 34, seorang suri rumah.
Dua anak mereka dikenali Muhammad Afiq, 8, dan Siti Nur Alya Adriana, 6, tidak mengalami kecederaan.
Ketua Polis Daerah Kerian, Superintendan Mazuki Mat berkata, kejadian pada pukul 3.30 petang itu berlaku semasa keluarga berkenaan dari arah Pulau Pinang menghala ke Changkat Jering, Taiping dipercayai dalam perjalanan pulang ke kediaman mereka.
Menurut beliau, berdasarkan siasatan awal, kereta dipandu mangsa hilang kawalan sebaik tiba di tempat kejadian lalu terbabas melanggar pembahagi jalan di sebelah kiri sebelum melanggar sebuah kereta Perodua Kancil yang dipandu seorang wanita berusia 26 tahun.
“Impak perlanggaran menyebabkan Mohammad Anas tercampak ke atas jalan raya manakala isterinya meninggal dunia di dalam kereta. Dua anak mereka serta pemandu dan penumpang Perodua Kancil tidak mengalami kecederaan,” ujarnya dalam kenyataan di sini.

Mayat pasangan suami isteri ini telah dibawa ke Hospital Parit Buntar untuk bedah siasat manakala kes disiasat mengikut Seksyen 41(1) Akta Pengangkutan Jalan 1987. -K! ONLINE


Pelajar MRSM yang dibuli cedera dalam badan
Oleh ASLIZA MUSA

11 Disember 2021, 11:31 pm
IPOH – Pelajar lelaki tingkatan satu Maktab Rendah Sains Mara (MRSM) Sultan Azlan Shah (SAS) Kuala Kangsar yang menjadi mangsa buli rakan setingkatan kini dirawat di sebuah hospital di Selangor.
Ketua Polis Perak, Datuk Mior Faridalathrash Wahid berkata, mangsa kini dalam pemantauan doktor namun keadaannya dilaporkan stabil.
“Berdasarkan pemeriksaan doktor, pelajar itu mengalami kecederaan yang diklasifikasikan sebagai ‘soft tissue injury’ atau kecederaan tisu lembut dalam badan.
“Keadaannya ‘ok’ dan stabil namun dia masih dirawat di hospital untuk pemantauan doktor,” katanya ketika dihubungi di sini hari ini.
Menurut beliau, bapa mangsa juga telah membuat satu laporan polis di Selangor berhubung kejadian menimpa anak lelakinya itu.
“Kita telah pun mengambil keterangan mangsa bagi membantu siasatan kes berkenaan,” katanya.

Terdahulu Mior Farid memberitahu, suspek kes buli membabitkan enam pelajar lelaki tingkatan satu yang ditahan semalam telah dilepaskan dengan jaminan polis hari ini.
Media sebelum ini melaporkan, video berdurasi 10 saat tular dalam media sosial yang memaparkan seorang pelajar dikepung rakan-rakannya di dalam bilik asrama dengan mangsa ditumbuk di bahagian perut. -K! ONLINE


PUBG Piala Menteri Besar Johor dianjur tahun depan
Oleh MOHAMAD FAIZAL HASHIM

11 Disember 2021, 11:49 pm
JOHOR BAHRU – Dalam usaha merancakkan aktiviti e-sukan di negeri ini, Majlis Sukan Negeri Johor (MSNJ) merancang untuk mengadakan pertandingan PUBG Piala Menteri Besar Johor pada awal tahun depan.
Pengerusi Jawatankuasa Pelancongan, Belia dan Sukan negeri, Datuk Onn Hafiz Ghazi berkata, cadangan pertandingan itu bagi menarik lebih ramai anak muda melibatkan diri dalam industri e-sukan.
Beliau berkata, ini susulan kejayaan penganjuran Sukan Makmur Xtif Johor 2021 yang melabuhkan tirainya hari ini dengan mendapat sebanyak lebih 45,000 penyertaan.
“Sukan Makmur Xtif Johor ini diadakan sejak September lalu melibatkan 26 kawasan Parlimen menarik penglibatan lebih 45,000 peserta bagi merebut hadiah keseluruhan berjumlah RM124,000.
“Susulan kejayaan penganjuran, MSNJ yang menyokong pembangunan e-sukan untuk mengadakan pertandingan Piala Menteri Besar Johor pada tahun depan,” katanya kepada pemberita sebelum menyempurnakan penutupan Grand Final PUBG Sukan Makmur Xtif Johor di sini hari ini.
Sukan Makmur Xtif Johor dilaksanakan secara dalam talian sejak 17 September lalu mempertandingkan dua kategori iaitu Mobile Legends: Bang Bang dan PUBG yang menawarkan hadiah keseluruhan bernilai RM124,000. -K! ONLINE


Bawa senjata untuk content TikTok, dua diberkas
Oleh DIYANATUL ATIQAH ZAKARYA

11 Disember 2021, 8:05 pm
MELAKA – Tindakan seorang lelaki dan wanita membawa pedang, parang serta keris ke Pulau Besar di sini semata-mata untuk membuat kandungan TikTok mengundang padah apabila ditahan polis, hari ini.
Suspek berusia 45 dan 41 itu diberkas pukul 11 pagi dalam operasi bersepadu pematuhan prosedur operasi standard (SOP) Pelan Pemulihan Negara (PPN).
Ketua Polis Daerah Melaka Tengah, Asisten Komisioner Christopher Patit berkata, berdasarkan pemantauan pihaknya menahan lima individu yang berkumpul di pulau tersebut.
Katanya, pemeriksaan lanjut ke atas kumpulan itu menemui sebilah pedang, dua bilah parang serta lima bilah keris. Lelaki dari Kelantan dan wanita Sabah itu mengaku memiliki senjata tersebut.
“Tiga individu lain bagaimanapun dilepaskan selepas selesai memberi keterangan,” katanya dalam satu kenyataan hari ini.
Kedua-dua individu itu mendakwa membawa kesemua senjata tajam ke pulau tersebut untuk rakaman video bagi kandungan TikTok.

“Mereka mengikuti kelas silat dan suspek wanita baru sahaja mendapat sijil sebagai peserta, manakala lelaki itu merupakan seniornya,” ujarnya. -K! ONLINE


Tidak jadi berkahwin, wanita jual cincin bantu jiran susah
Oleh KOSMO!

11 Disember 2021, 9:00 pm
JAKARTA – Seorang wanita yang membatalkan perkahwinannya bertindak menjual cincin pertunangannya, lalu menggunakan wang tersebut untuk membeli barangan keperluan asas dan diberikan kepada jiran yang kurang berkemampuan, lapor laman berita Suara.com.
Kejadian itu diceritakannya menerusi ciapan di akaun Twitter bernama @FOOD_FESS.
Menurut wanita tersebut, dia memutuskan tali pertunangan kerana bekas tunangnya berlaku curang dan ditangkap bersekedudukan dengan wanita lain.
“Pernikahan dibatalkan kerana lelaki itu ditangkap tidur dengan perempuan lain. Akhirnya, saya jual cincin pertunangan kami.
“Saya menggunakan wang itu untuk membeli barangan keperluan asas dan mengagihkannya kepada jiran yang kurang berkemampuan. Doakan kami,’’ tulis wanita tersebut.
Netizen membanjiri ruangan komen dengan pelbagai pandangan mengenai tindakan wanita berkenaan.

‘’Alhamdulillah, Allah tunjukkan kebenaran sebelum berkahwin,’’ tulis seorang netizen.
‘’Semoga dia bertemu dengan lelaki soleh yang sesuai untuknya,’’ tambah netizen lain. – Agensi


298 varian baharu dilaporkan
Oleh SITI A'ISYAH SUKAIMI

11 Disember 2021, 8:11 pm
PUTRAJAYA – Kementerian Kesihatan (KKM) memaklumkan sebanyak 298 kes baharu varian dikenal pasti menerusi kajian berterusan pada 19 November hingga 8 Disember lalu.
Kesemua kes varian baharu tersebut dilaporkan di Selangor (85), Perak (40), Pulau Pinang (39), Kedah (35), Sabah (34), Kelantan (26), Kuala Lumpur (9), Pahang (9), Terengganu (8), Negeri Sembilan (3), Labuan (3), Johor (3), Putrajaya (2) dan Perlis (2).
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah 298 kes tersebut, Institute of Medical Research (IMR) mengesan 115 kes baharu kesemuanya Variant of Concern (VOC) iaitu 108 kes varian Delta (B.1.617.2) dan enam kes varian Beta (B.1.1351).
“Faculty of Medicine-University of Malaya (FOM-UM) mengenal pasti 109 kes kesemuanya VOC iaitu varian Delta (B.1.617.2) dan satu varian Omicron (B.1.1.529) serta Integrative Pharmacogenomics Institute (iPROMISE) mengenal pasti 44 kes baharu kesemuanya adalah varian Delta (B.1.617.2).
“Tropical Infectious Diseases Research & Education Centre (TIDREC) dengan 17 kes baharu VOC varian Delta (B.1.617.2) dan Hospital Pengajar Universiti Putra Malaysia (HPUPM) mengenal pasti 13 kes VOC iaitu 12 kes varian Delta (B.1.617.2) dan satu kes varian Beta (B.1.1351),” katanya dalam satu kenyataan akhbar di sini hari ini.
Beliau berkata, ini menjadikan jumlah kumulatif kes yang dijangkiti oleh virus SARS-CoV-2 dikategorikan sebagai VOC dan Variant of Interest (VOI) adalah sebanyak 4,990 kes.

“Daripada jumlah yang dikesan, 4,970 kes adalah VOC manakala 20 kes adalah VOI. Secara keseluruhan, sehingga kini bagi VOC terdapat 4,722 kes varian Delta, 233 kes varian Beta, 14 kes varian Alpha dan satu kes varian Omicron. Bagi kes-kes VOI, terdapat 13 kes varian Theta, empat kes varian Kappa dan tiga kes varian Eta,” ujarnya.
Mengenai kes jangkitan Covid-19 hari ini, katanya, sebanyak 4,626 kes dilaporkan dengan 20 kes import, menjadikan jumlah terkini keseluruhan kes Covid-19 sebanyak 2,688,149 kes. -K! ONLINE


Lelaki leka menyanyi dengan wanita lain ditampar isteri
Oleh KOSMO!

11 Disember 2021, 8:30 pm
JAKARTA – Gara-gara cemburu, seorang lelaki di Indonesia ditampar oleh isterinya di atas pentas ketika asyik menyanyi bersama seorang wanita lain, lapor laman berita Suara.com.
Kejadian itu dirakam menerusi satu klip video dan dimuat naik ke akaun Instagram bernama @video_medsos.
Menerusi video tersebut, lelaki itu pada mulanya kelihatan gembira dan memegang tangan seorang wanita di atas pentas sambil menyanyikan sebuah lagu bertajuk ‘Pandangan Pertama’.
Isterinya yang cemburu bertindak naik ke atas pentas lalu menampar suaminya.
Muzik secara tiba-tiba terhenti dan penonton mula bersorak melihat kejadian yang berlaku itu.
Video tersebut menjadi tular dengan pelbagai komen diberika netizen.

‘’Wanita boleh menahan cinta selama seribu tahun, tetapi tidak boleh menahan cemburu,’’ tulis seorang netizen.
‘’Cuba bersabar dan jangan mengamuk di khalayak ramai,’’ tulis netizen lain. – Agensi


Warga emas maut kereta bertembung Toyota Hilux
Oleh ZAKI SALLEH

11 Disember 2021, 11:15 pm
KUALA KANGSAR – Seorang wanita warga emas maut setelah kereta dinaiki terlibat dalam kemalangan melibatkan dua kenderaan di Jalan Kuala Kangsar-Taman Makmur, dekat Sungai Siput petang tadi.
Identiti mangsa yang meninggal dunia disahkan sebagai Nafsiah Abdul Rahman, 63 tahun.
Kemalangan dipercayai berlaku apabila kenderaan pacuan empat roda jenis Toyota Hilux dari arah Sungai Siput terbabas dan bertembung dengan kereta Proton Persona dinaiki lima sekeluarga dari arah Kuala Kangsar.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 6.04 petang.
Menurut jurucakap itu, sepasukan anggota bersama jentera dari Balai Bomba dan Penyelamat Sungai Siput telah dikejarkan ke lokasi kejadian bagi menyelamatkan mangsa.
“Seorang lelaki dewasa dipercayai pemandu kereta Proton Persona itu bersama dua perempuan dewasa dan seorang bayi lelaki cedera manakala penumpang wanita warga emas maut.

“Manakala pemandu Toyota Hilux iaitu seorang lelaki warga Indonesia hanya cedera ringan,” ujar jurucakap tersebut.
Pemandu kereta Proton Persona itu yang tersepit telah dikeluarkan oleh anggota bomba menggunakan kelengkapan khas.
Mangsa-mangsa lain termasuk warga emas yang maut bagaimana pun tidak tersepit dan mereka yang cedera telah diberikan rawatan kecemasan.
Kata lagi, kesemua mangsa termasuk warga emas yang meninggal dunia kemudian diserahkan kepada pihak polis dan petugas kesihatan untuk tindakan selanjutnya. -K! ONLINE


Marsyal tanpa polis akan ditangkap serta-merta
Oleh FARAHWAHIDA AHMAD

11 Disember 2021, 7:45 pm
SEGAMAT – Polis akan menangkap serta-merta mana-mana pihak yang menjadi pengiring atau marsyal yang mengawal lalu lintas tanpa pembabitan pihak polis.
Ketua Polis Johor, Datuk Ayob Khan Mydin Pitchay berkata, tiada kompromi buat pengiring atau marsyal konvoi motosikal berkuasa tinggi yang memberhentikan kenderaan awam di persimpangan lampu isyarat.
“Penggunaan marsyal dalam sesuatu pertandingan, konvoi atau apa jua program mestilah dengan kehadiran anggota polis.
“Pengguna jalan raya boleh mengingkari perintah marsyal ini sekiranya mereka melakukan tugas-tugas trafik seperti meminta anda memberikan laluan, memberhentikan kenderaan di persimpangan jalan, melencongkan kenderaan anda dan pelbagai lagi.
“Akta Polis 1967 dan Akta Pengangkutan Jalan 1987 memperuntukkan dengan memberikan kuasa kepada Pegawai Polis, Pegawai Jabatan Pengangkutan Jalan (JPJ) dan Warden Trafik Pihak Berkuasa Tempatan (PBT) untuk mengawal lalu lintas di jalan awam,” katanya ketika ditemui pada Program Bertemu Pelanggan di sebuah pasar raya di Taman Yayasan, di sini hari ini.
Terdahulu, beliau turut meluangkan masa memberikan sumbangan baucer pembelian barangan kepada 20 pesara polis serta balu selain melihat proses pembayaran saman sempena diskaun 80 peratus di kaunter sementara yang disediakan di perkarangan pasar raya itu. -K! ONLINE


Warga emas cedera diserang 20 ekor memerang
Oleh KOSMO!

11 Disember 2021, 7:00 pm
SINGAPURA – Seorang warga emas di Singapura dimasukkan ke hospital selepas diserang 20 ekor memerang sehingga meninggalkan 26 kesan gigitan di seluruh badannya, lapor akhbar New York Post kelmarin.
Graham George Spencer, yang berusia dalam lingkungan 60-an diserang kawanan haiwan itu ketika sedang bersiar-siar di Taman Botani Singapura bersama seorang rakannya pada 30 November lalu.
‘’Saya berfikir akan mati dibunuh haiwan-haiwan itu,’’ kata Spencer kepada akhbar Straits Times.
Dalam kejadian tersebut, Spencer menghampiri kawanan memerang itu kerana kali pertama menemuinya walaupun sudah lima bulan melakukan aktiviti berjalan pada waktu pagi di taman itu.
Ia bagaimanapun secara tiba-tiba bertukar menjadi ‘seperti anjing gila’ selepas seorang individu berlari melintasi kawasan itu dan cuba menggigit orang yang lalu lalang.
Haiwan-haiwan itu kemudiannya mengalihkan pandangan ke arah Spencer dan mula menggigit buku lali, menjatuhkan dan melompat ke atas badannya lalu menggigit leher, kaki dan punggungnya.

‘’Saya digigit 26 kali dalam 10 saat,’’ ujar Spencer.
Setelah serangan terhenti seketika, Spencer dan rakannya berlari ke pusat pelancong sambil dikejar memerang-memerang itu pada jarak dekat.
Sejurus tiba di hospital, Spencer diberikan suntikan tetanus dan antibiotik serta lukanya dijahit sebelum dibenarkan keluar. – AGENSI


MPKB-BRI tawar diskaun 50 peratus kompaun parkir
Oleh ROSLIZA MOHAMED

11 Disember 2021, 6:19 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) menerusi Syarikat Vista Summerose (Kota Bharu) Sdn. Bhd. menawarkan diskaun kompaun sebanyak 50 peratus bermula 1 hingga 31 Disember ini.
Yang Dipertua MPKB-BRI, Tuan Zainal Abdidin Tuan Yusuf berkata, tawaran itu hanya untuk kompaun pakir yang bernilai RM100 sahaja.
“Orang ramai boleh membuat bayaran kompaun sebanyak 50 peratus itu yang dikeluarkan oleh Syarikat Vista Summerose.
“Urusan pembayaran dan semakan boleh dibuat dengan menggunakan aplikasi City Car Park di setiap kios dan kaunter City Car Park,” katanya ketika dihubungi Kosmo! hari ini.
Menurutnya, diskaun itu merupakan tawaran yang pertama dijalankan kepada pemilik kenderaan yang mempunyai kompaun tersebut.
Katanya, kutipan kompaun yang terkumpul bermula 1 Disember lalu sehingga semalam adalah sebanyak 5,190 keping dengan jumlah bayaran RM112,330.

Tambahnya, selain itu pengguna kenderaan sebelum 15 Oktober 2018 yang mempunyai tunggakan bayaran tempat letak kereta dengan MPKB-BRI hanya perlu membayar kompaun RM5 untuk satu kesalahan.
Maklumat lanjut boleh hubungi talian 09-7461677 atau WhatsApp ke 012-355 8672.


Suu Balm sokong usaha tingkatkan kesedaran buang bayi
Oleh FITRI HAZIM

11 Disember 2021, 6:05 pm
PETALING JAYA – Jenama produk penjagaan kulit, Suu Balm menyokong usaha Yayasan OrphanCare untuk mengurangkan kadar pembuangan bayi dan kehamilan tidak dirancang di negara ini dengan menyumbangkan hasil jualan set edisi eksklusif sebanyak 10 peratus baru-baru ini.
Pengurus Jenama Suu Balm Malaysia, Kha Menn Chua berkata, kes pembuangan bayi masih lagi berleluasa dalam kalangan masyarakat Asia Tenggara di mana negara ini mempunyai peratusan tertinggi dengan purata sebanyak 100 kes setiap tahun.
“Kami amat berharap melalui kolaborasi ini, pengguna di luar sana dapat memainkan peranan mereka dalam mencegah gejala pembuangan bayi di tempat-tempat awam dan pada masa yang sama, turut membantu menyelamatkan nyawa.
“Apa yang perlu mereka lakukan adalah dengan membeli Set Eksklusif Krismas Suu Balm pada harga bermula RM119. Sebanyak 10 peratus daripada jualan itu akan disalurkan kepada OrphanCare,” katanya dalam kenyataan di sini.
Sementara itu, Penasihat dan Pengurus Komunikasi Yayasan OrphanCare, Riza Alwi berkata, pihaknya menghargai sumbangan yang dilakukan Suu Balm dalam meningkatkan kesedaran pembuangan bayi dan kehamilan tidak dirancang,” jelasnya.
Suu Balm yang sinonim dengan produk berkaitan masalah kulit sensitif melancarkan set eksklusif sempena perayaan Krismas dan tahun baharu terdiri daripada Suu Balm Rapid Itch Relieving and Restoring Moisturizer dan Suu Balm Dual Cooling and Moisturizing Cream Body Wash.

Set Eksklusif Krismas SUU Balm boleh didapati melalui pembelian secara dalam talian di platform Shopee atau Lazada dan di kedai rasmi SUU Balm bermula 29 November hingga 25 Disember ini.
Keterangan lanjut mengenai set eksklusif tersebut boleh didapati menerusi laman web www.suubalm.com.my. – K! ONLINE


Wanita tawar kokain, pam monyet ke dalam lubang tandas
Oleh KOSMO!

11 Disember 2021, 7:30 pm
LONDON – Seorang wanita mengaku bersalah selepas mendera monyet peliharaannya termasuk menawarkan haiwan itu dadah jenis kokain dan cuba mengepamnya ke dalam lubang tandas, lapor laman berita The Guardian semalam.
Berdasarkan perbicaraan di mahkamah, tertuduh, Vicki Holland didakwa bertindak agresif terhadap haiwan primat itu.
Menerusi satu rakaman video, sebelah tangan Holland dilihat memegang kokain sambil monyet itu menyorok di satu sudut di kediamannya di South Wales.
Holland turut didengar berkata, “Mahu sedikit coke (kokain)? Jilat jari saya.”
Sementara itu, dalam satu video lain pula, ibu kepada empat orang anak itu kedengaran ketawa ketika cuba mengepam monyet tersebut ke dalam lubang tandas.
Dalam masa sama, haiwan itu berpaut pada bahagian tepi mangkuk tandas tersebut sebelum Holland bertindak mengepam tandas itu.

Holland dilarang memelihara semua jenis haiwan seumur hidupnya selepas mengaku bersalah atas tiga kesalahan Akta Kebajikan Haiwan dan dikenakan hukuman penjara 12 minggu.
Dia juga diarah membayar kos sebanyak £420 (RM2,348) dan surcaj mangsa sebanyak £128 (RM715.65).
Peguam, Scott Bowen berkata, anak guamnya berasa amat malu dengan kelakuannya dan menambah bahawa monyet tersebut mengalami tekanan namun, tiada kesakitan jangka panjang. – Agensi


Isu kumbahan: Kerajaan negeri tunggu laporan MBMB
Oleh DIYANATUL ATIQAH ZAKARYA

11 Disember 2021, 7:32 pm
MELAKA – Isu berhubung dakwaan peniaga terpaksa menghidu bau meloyakan kesan daripada air kumbahan yang membanjiri tapak niaga di pusat beli-belah Dataran Pahlawan akan diselesaikan.
Ketua Menteri Melaka, Datuk Seri Sulaiman Md. Ali berkata, pihaknya masih menunggu laporan terperinci daripada Majlis Bandaraya Melaka Bersejarah (MBMB) berhubung dakwaan itu yang gagal diselesaikan sejak 17 tahun lalu.
“Saya tunggu laporan sebab MBMB yang bertanggungjawab untuk memaklumkan kepada saya. Perkara ini perlu ditangani segera, kononnya sampai 17 tahun takkan ambil masa lama nak selesaikan,” katanya pada sidang akhbar di sini hari ini.
Terdahulu, beliau hadir pada Majlis Sambutan Hari Guru Peringkat Negeri 2021 di sebuah hotel di Jalan Hang Tuah di sini, hari ini.
Semalam, Kosmo! melaporkan, peniaga Bazar Kraftangan di Dataran Pahlawan di sini terpaksa berdepan dengan masalah berulang air pembentungan membanjiri tapak berniaga itu sejak 17 tahun lalu.
Pengerusi Kebajikan Peniaga Heritage Gallery, Kadir Ahmad, 45, mendakwa, aduan telah dibuat kepada badan pengurusan bersama (JMB) dan pihak pemaju, namun tiada tindakan diambil seolah-olah lepas tangan.

Dakwanya lagi, kegagalan pam yang sudah uzur menyebabkan saluran tersumbat dan air kumbahan naik ke permukaan sehingga membanjiri seluruh kawasan bazar. -K! ONLINE


Lebih 100,000 bekas tentera tidak sertai persatuan
Oleh ROHANA MOHD. NAWI

11 Disember 2021, 6:28 pm
KOTA BHARU – Persatuan Veteran Angkatan Tentera Tidak Berpencen Malaysia (PVATTBM) menggesa bekas tentera yang belum menyertai mana-mana persatuan bekas tentera agar menyertainya demi kebajikan dan masa depan mereka.
Wakil presidennya, Abdul Rani Aziz berkata, pihaknya percaya terdapat lebih 100,000 bekas tentera tidak berpencen gagal mendaftar termasuk ada yang dikesan hidup dalam kedaifan.
Katanya, tindakan tidak menyertai sebarang persatuan amat merugikan mereka sendiri yang mana akan tercicir daripada agihan bantuan yang disalurkan sama ada secara berterusan atau berkala.
“Ramai dalam kalangan bekas tentera dikategorikan sebagai asnaf dan keadaan mereka semakin terhimpit apabila tidak mendaftar dengan persatuan.
“Sepanjang berkhidmat, nyawa mereka diibaratkan sebutir peluru dan menjadi kerugian jika tidak menyertai persatuan selepas menamatkan khidmat kerana tidak semua yang ada kewangan yang stabil,” katanya.
Beliau berkata demikian ketika hadir pada majlis perasmian Persidangan Perwakilan Tahunan PVATTBM Negeri Kelantan Kali Ketiga 2021 di sini hari ini.

Persidangan itu dirasmikan oleh Ketua Angkatan Wanita Amanah Negara (Awan) kelantan, Dr. Hafidzah Mustakim. -K! ONLINE


Lebih 200 tetamu hadiri pengebumian pesakit Covid-19 diarah kuarantin
Oleh KOSMO!

11 Disember 2021, 6:20 pm
BANGKOK – Lebih 200 penduduk di daerah Nong Phai, Thailand, diarah menjalani kuarantin selepas menghadiri satu acara pengebumian seorang wanita yang meninggal dunia akibat dijangkiti Covid-19, lapor portal berita Thaiger semalam.
Nufuei Mala, 78, yang menghidap diabetes dimasukkan ke hospital pada 3 Disember lalu kerana mengalami keletihan, demam panas, cirit-birit dan jangkitan kuman pada paru-paru.
Disebabkan pada ketika itu dia didapati negatif Covid-19, doktor kemudiannya memutuskan untuk menjalankan ujian kedua terhadapnya iaitu ujian tindak balas rantai polimerase transkripsi balikan (RT-PCR).
Bagaimanapun, ketika menunggu keputusan ujian kedua, Nufuei meninggal dunia dan keluarganya dibenarkan mengambil mayatnya untuk dikebumikan.
Bagaimanapun, keputusan ujian yang keluar semalam mendapati bahawa wanita itu positif Covid-19.
Susulan kejadian itu, Hospital Daerah Nong Phai mengaku bersalah kerana membenarkan keluarga Nufuei mengambil mayatnya untuk dikebumikan.

Pengarah Hospital Daerah Nong Phai turut bertemu dengan keluarga Nufuei untuk memohon maaf atas sikap tidak bertanggungjawab pihaknya dengan membenarkan mayat diambil sebelum keputusan ujian Covid-19 diterima.
Setakat ini, tidak dijelaskan sama ada penduduk yang menghadiri majlis pengebumian itu telah melakukan ujian saringan ataupun tidak. – Agensi


Ahli Parlimen Rusia ‘kantoi’ berbogel ketika mesyuarat Zoom
Oleh MUHAMMAD FIRDAUS FAHMI JUNAIDI dan KOSMO!

11 Disember 2021, 8:00 pm
MOSCOW – Seorang ahli politik Rusia yang terlupa mematikan fungsi kamera pada komputer miliknya dilihat berbogel ketika ingin mandi semasa menghadiri mesyuarat menerusi aplikasi Zoom, lapor akhbar Daily Star semalam.
Ahli Parlimen parti Yabloko, Maxim Petlin, 48, dalam kejadian tersebut cuba berundur secara senyap daripada taklimat tatatertib ahli parlimen yang dianggap membosankan.
Beliau secara tiba-tiba bangun dari meja kerja lalu berbogel untuk ke bilik mandi di kediamannya di Yekaterinburg.
Kejadian itu bagaimanapun tidak mengganggu perhatian rakan-rakan politiknya yang sedang bermesyuarat, dakwa sebuah laporan.
Malangnya, rakaman mesyuarat itu telah tersebar ke saluran berita Mash.
Ketika ditanya oleh agensi berita Ura.Ru, Petlin malah menafikan kejadian terbabit.

“Adakah saya kelihatan berbogel? Ini amat mengarut. Saya sedang bermesyuarat hari ini. Saya tidak ingat bila saya berbogel,’’ jelasnya. – Agensi


Isteri minta cerai kerana suami hanya berseluar dalam di rumah
Oleh KOSMO!

11 Disember 2021, 6:57 pm
KAHERAH, MESIR – Seorang isteri memfailkan tuntutan cerai terhadap suaminya kerana tidak tahan dengan sikap lelaki itu yang sering berjalan-jalan di dalam rumah dengan hanya memakai seluar dalam, lapor akhbar Gulf News semalam.
Menurut wanita tersebut, dia pernah meminta suaminya untuk menghormati dan memahami perasaannya yang kurang senang dengan sikap lelaki itu yang gemar berjalan-jalan di dalam rumah dengan hanya memakai seluar dalam.
“Saya berkata kepada suami bahawa saya memerlukan lebih banyak masa untuk membiasakan diri dan menghilangkan rasa malu, namun ia tidak berhasil.
“Suami memberitahu bahawa dia berada di rumahnya sendiri dan lebih selesa memakai hanya sedikit pakaian,” katanya.
Sebelum bercerai, pasangan yang baru berkahwin selama dua bulan itu bersetuju untuk memberikan ruang kepada satu sama lain untuk berfikir.
“Saya pulang ke rumah keluarga dan menunggu dia (suami) untuk menelefon dan bertanya khabar, namun dia tidak pernah melakukannya,” kata wanita tersebut.

Sikap tidak acuh lelaki itu terhadap perasaan si isteri menyebabkan wanita berkenaan memfailkan kes perceraian di mahkamah keluarga.
Kes pasangan itu masih dalam proses pengadilan. – AGENSI


KPM umum jadual baharu SPM 2021
Oleh EDDY AQMAL MOHAMED HAMIDI

11 Disember 2021, 2:54 pm
PUTRAJAYA – Kementerian Pendidikan Malaysia (KPM) hari ini mengeluarkan jadual baharu bagi peperiksaan bertulis Sijil Pelajaran Malaysia 2021 yang akan bermula pada 2 sehingga 29 Mac 2022.
Berdasarkan jadual baharu SPM yang dipaparkan di portal rasmi Lembaga Peperiksaan Malaysia bermula hari ini, peperiksaan pada Rabu 2 Mac kelak akan bermula seawal pukul 8 pagi melibatkan subjek Bahasa Melayu Kertas 1 dan 2 serta Pendidikan Seni Visual- Teori Seni.
Turut dimuat naik adalah jadual masa tambahan bagi calon yang berkeperluan khas seperti masalah pembelajaran, kurang upaya penglihatan (buta dan rabun), kurang upaya pelbagai dan kurang upaya fizikal.
Menurut Garis Panduan dan Arahan Peperiksaan SPM 2021 itu, pihak Jabatan Pendidikan Negeri hendaklah memaklumkan kepada pihak sekolah untuk memuat turun jadual baharu tersebut dari portal rasmi Lembaga Peperiksaan di pautan lp.moe.gov.my.
“JPN juga perlu mencetak dan mengedarkan jadual baharu itu kepada semua calon persendirian manakala Pengetua Sekolah perlu mengedarkan jadual berkenaan kepada semua calon terlibat,” katanya.
Terdahulu, KPM memaklumkan akan mengeluarkan jadual baharu SPM 2021 selepas jadual sebelum ini mengundang kritikan pelbagai pihak berikutan tarikh peperiksaan yang akan bermula pada 3 Mac hingga 20 Mac 2022 itu jatuh pada Jumaat dan Ahad.

Selain itu, tarikh jadual peperiksaan itu turut berada pada cuti akhir penggal 3 2021/2022 yang dijadualkan bermula pada 25 Februari hingga 20 Mac 2022. – K! ONLINE


Remy Ishak dulu pelayan hotel, kini seniman terbaik
Oleh MOHAMMAD SHAHEMY AZMI

11 Disember 2021, 5:46 pm
PETALING JAYA – Pengacara tersohor negara, Datuk Aznil Nawawi mendedahkan bahawa pelakon Remy Ishak pernah datang untuk bertemu dengannya ketika pelakon tersebut bekerja sebagai seorang pelayan di Hotel Mandarin Oriental suatu ketika dahulu.
Menerusi pendedahan yang dibuat dalam media sosial miliknya, Aznil, 59, berkata, Remy pernah datang berjumpa dengannya ketika dia masih bergelar seorang pelayan hotel dan memberitahu bercita-cita untuk menjadi seorang pelakon.
“Dia (Remy) pernah datang dekat paknil (panggilannya) masa jadi pelayan di Mandarin Oriental. Remy beritahu dia nak jadi pelakon! Sekarang dia adalah seniman terbaik!,” ujar Aznil.
Bekas pengacara rancangan Melodi itu mendedahkan perkara tersebut selepas berkongsi rasa gembira atas kejayaan pelakon Remy menggenggam trofi Pelakon Pembantu Terbaik di Festival Filem Malaysia ke-31 (FFM31) malam tadi menerusi filem Sangkar.
Ujar Aznil lagi, dia tidak akan berhenti daripada bercerita tentang azam pelakon berusia 39 tahun itu untuk dijadikan contoh kepada pelakon lain supaya tidak berhenti daripada memburu impian menjadi pelakon terbaik.
Sementara itu, Remy menerusi sebuah hantaran video yang dihantar kepada Aznil turut menzahirkan ucapan terima kasih kepada figura itu kerana banyak memberi nasihat dan kata-kata semangat buat dirinya.

“Paknil, alhamdulillah. Dapat juga saya pegang trofi daripada FFM. Bukan senang. Paknik sendiri tahu saya bermula daripada mana.
“Paknik tahu macam mana perjalanan seni saya. Alhamdulillah semalam apabila saya diiktiraf oleh FFM dengan diberi penghargaan. Terima kasih atas doa dan kata-kata semangat yang Paknil beri pada saya selama ini. Kata-kata yang selalu buatkan saya sentiasa berusaha untuk buat yang terbaik,” ucap Remy.
Untuk rekod, sebelum ini, Remy pernah tercalon sebanyak tiga kali sepanjang penganjuran FFM namun edisi ke-31 kali ini merupakan kemenangan pertamanya sepanjang 15 tahun berkecimpung dalam dunia lakonan tanah air. – K! ONLINE


‘Ada yang bayar hampir 50 saman trafik’
Oleh ROHANA MOHD. NAWI

11 Disember 2021, 5:38 pm
KOTA BHARU – Kebanyakan individu di Kelantan dikesan membantu membayar hampir 50 saman trafik yang dikirim oleh ahli keluarga dan rakan mereka sejak pengurangan kadar saman sehingga 80 peratus diumumkan sempena 100 hari Aspirasi Keluarga Malaysia bermula kelmarin.
Ketua Polis Kelantan, Datuk Shafien Mamat berkata, mereka menjelaskan antara satu hingga 50 saman selepas semakan dibuat sebelum membuat bayaran di kaunter di ibu pejabat polis daerah (IPD).
Menurutnya, setiap IPD di seluruh negeri ini akan berusaha menyelesaikan pembayaran saman trafik meskipun prosesnya berlarutan sehingga lewat malam.
“Tidak menjadi kesalahan untuk mereka membayar saman bagi pihak lain. Oleh itu, pesalah trafik yang berada di kawasan kompaun polis, kita akan selesaikan pembayaran saman trafik mereka meskipun kaunter ditutup pda pukul 4 petang.
“Saya harap orang ramai bersabar menunggu giliran masing-masing, jangan bimbang kita akan cuba selesaikan semua,” katanya ketika melakukan tinjauan di kaunter pembayaran saman di IPD Kota Bharu di sini hari ini.
Mengulas lanjut, menurut Shafien, dalam tempoh dua hari daripada empat hari pengurangan kadar saman itu diumumkan, Ibu Pejabat Polis Kontinjen Kelantan telah berjaya mengutip sebanyak RM1.48 juta membabitkan 26,618 saman.

Katanya, tunggakan saman sepanjang tahun ini mencecah sebanyak 84,094 daripada 121,606 keseluruhan saman yang dikeluarkan dan sebanyak RM321,010 sudah dijelaskan. -K! ONLINE


UMNO Selangor tulis surat kepada Presiden Pas
Oleh ABDUL RAZAK IDRIS

11 Disember 2021, 3:57 pm
KUALA SELANGOR – UMNO Selangor telah menulis surat kepada Presiden Pas, Tan Sri Abdul Hadi Awang bagi menyatakan hasrat pihaknya untuk tidak bertembung sesama sendiri pada Pilihan Raya Umum ke-15 (PRU-15).
Menurut Pengerusi Perhubungan UMNO Selangor, Tan Sri Noh Omar, keputusan itu dibuat bersandarkan fakta komposisi penduduk bumiputera dan bukan bumiputera negeri ini yang agak seimbang.
“Hasrat tersebut kita nyatakan pada Pas bagi mengelakkan pertembungan dengan parti tersebut di negeri ini hingga melibatkan tiga penjuru.
“Pada hakikatnya kita dan Pas di bawah Muafakat Nasional (MN) Selangor sehingga kini sentiasa berhubung dengan baik,” katanya selepas merasmikan Mesyuarat Perwakilan UMNO Bahagian Tanjong Karang di Institut Pengurusan Peladang (IPP) di sini hari ini.
Noh berkata, sebelum menulis surat tersebut, beliau juga telah menemui Abdul Hadi secara peribadi dalam tahun ini bagi mempertahankan kerjasama kedua parti tersebut di negeri ini.
“Kita ingin mengelakkan pertembungan tiga penjuru kerana ia boleh menyebabkan kekalahan kepada parti disebabkan pecahan pengundi yang menyokong calon masing-masing.

“Kita dengan ini akan terus mempertahankan kerjasama dengan Pas untuk negeri Selangor. Kita tidak mahu bertembung hingga menyebabkan parti lain yang menang,” tegasnya. -K! ONLINE


Air longkang terhalang punca banjir kilat di Taman Cempaka
Oleh ZAKI SALLEH

11 Disember 2021, 3:34 pm
IPOH – Halangan aliran air pada longkang utama selain hujan lebat yang berterusan menjadi punca kejadian banjir kilat di Taman Cempaka di sini malam tadi yang menyebabkan beberapa jalan di kawasan kejiranan itu ditenggelami air sedalam 0.6 meter.
Pemantauan pihak Majlis Bandaraya Ipoh (MBI) serta kontraktor projek dan wakil penduduk mendapati tiga jambatan pejalan kaki yang merentangi longkang utama di situ menyebabkan air terhalang.
Datuk Bandar Ipoh, Datuk Rumaizi Baharin berkata, keadaan itu menjadikan air deras tidak boleh melepasi lalu melimpah ke kawasan Jalan Persiaran Chempaka Sari 10, 7 dan 5.
Menurut beliau, ianya berpunca berikutan hujan lebat yang berlaku antara pukul 9 hingga 10 malam di Taman Cempaka yang mencatatkan bacaan 48.5 milimeter iaitu kategori lebat.
“Susulan kejadian banjir kilat malam tadi, pihak MBI bersama Ahli Dewan Undangan Negeri (ADUN) Canning, Jenny Choy, Ahli Majlis, kontraktor dan wakil penduduk telah menjalankan siasatan serta pemantauan bersama di kawasan yang terjejas
“Hasil perbincangan bersama, kita akan minta kontraktor membuka tiga jambatan itu sebagai penyelesaian jangka pendek bagi kaedah kawalan banjir untuk memberikan laluan air yang lancar pada longkang utama,” ujarnya di sini hari ini.

Bagi kaedah kawalan jangka sederhana dan panjang, katanya, MBI akan menjalankan siasatan ke atas kawasan-kawasan persekitaran, taman-taman berdekatan dan projek-projek baru yang berdekatan kawasan Taman Cempaka.
Sementara itu, jurucakap Bilik Gerakan Jabatan Bomba dan Penyelamat negeri Perak dalam satu kenyataan memberitahu, pihaknya menerima panggilan berhubung kejadian banjir kilat itu pada pukul 9.07 malam tadi.
Menurut jurucakap tersebut, sepasukan anggota bersama jentera dari Balai Bomba dan Penyelamat Ipoh telah dihantar ke lokasi tersebut bagi memberikan bantuan.
“Setibanya bomba di tempat kejadian mendapati berlaku banjir kilat dengan paras air naik sehingga 0.6 meter.
“Pihak bomba terus membuat pemantauan dan air semakin surut manakala tiada mangsa terjejas dipindahkan,” ujar jurucakap tersebut manakala operasi tamat sepenuhnya pada pukul 10.57 malam. – K! ONLINE.


1.48 peratus penjawat awam masih belum divaksin
Oleh NOR AINNA HAMZAH

11 Disember 2021, 5:10 pm
PORT DICKSON – Kira-kira 1.48 peratus daripada keseluruhan 1.6 juta penjawat awam di negara ini masih belum divaksin.
Presiden Kongres Kesatuan Pekerja-pekerja Di Dalam Perkhidmatan Awam (Cuepacs), Datuk Adnan Mat berkata, pada masa ini, ketua-ketua perkhidmatan sedang giat membuat perjumpaan dengan penjawat awam yang masih belum membuat keputusan untuk menerima vaksin.
Menurutnya, dari tinjauan yang diperoleh susulan perjumpaan berkenaan, kebanyakan daripada golongan berkenaan bukan antivaksin.
“Mereka ini mungkin memerlukan sedikit kaunseling, mungkin mereka ini (tak ambil vaksin) disebabkan perasaan takut ataupun melihat pengalaman rakan mereka sendiri.
“Pada masa yang sama, sebelum perintah kawalan pergerakan diperketatkan (PKPD) belum ada ketua jabatan yang boleh berjumpa mereka dan kini ketua jabatan boleh berjumpa bagi sesi kaunseling,” katanya kepada pemberita ketika ditemui sempena Program Karnival sukan Port Dickson 2021 di Tapak Pantai Batu 1, di sini, pagi tadi. – K! ONLINE.


Saintis Jepun cipta pelitup muka kesan Covid-19
Oleh KOSMO!

11 Disember 2021, 3:45 pm
TOKYO – Sekumpulan saintis dari Jepun berjaya menghasilkan pelitup muka menggunakan sel burung unta yang bersinar dalam gelap sekiranya ia mengesan virus Covid-19, lapor akhbar Daily Star kelmarin.
Berdasarkan kajian yang dibangunkan kumpulan penyelidik dari Universiti Wilayah Kyoto itu, virus Covid-19 akan dikesan sekiranya cahaya pendarfluor dipancarkan pada pelitup muka yang dihembus nafas pesakit dalam gelap.
Lampu LED dari telefon pintar juga boleh digunakan sebagai sumber cahaya, justeru, lebih ramai individu boleh menggunakan ciptaan baharu itu.
Menurut Ketua Penyelidik, Yasuhiro Tsukamoto, sel burung unta digunakan kerana burung itu mampu menghasilkan antibodi yang berbeza untuk meneutralkan bahan asing dalam badan.
Antibodi itu diekstrak daripada telur yang didapati daripada burung unta yang telah disuntik dengan virus Covid-19 tetapi tidak aktif dan tidak memberi ancaman.
Para saintis melakukan eksperimen selama 10 hari terhadap 32 pesakit Covid-19 dan mendapati bahawa pelitup muka yang dipakai bersinar di bawah sinaran ultraviolet (UV).

“Antibodi burung unta yang diletakkan pada penapis pelitup muka akan bertindak balas mengeluarkan kepada cahaya pendarfluor apabila mengesan koronavirus daripada batuk, bersin dan air.
“Kami juga berjaya mengesan virus itu apabila menggunakan lampu hitam ultraviolet LED dan lampu LED telefon pintar sebagai sumber cahaya. Ini menjadikannya mudah digunakan pada pelitup muka walaupun di rumah,’’ kata Tsukamoto.
Tambah penyelidik, kehadiran virus itu juga boleh dikesan ke atas seseorang yang dijangkiti koronavirus selama lapan jam. – AGENSI


Kes baharu Covid-19 bawah 5,000
Oleh SITI A'ISYAH SUKAIMI

11 Disember 2021, 4:53 pm
PUTRAJAYA – Kes harian hari ini merekodkan di bawah angka 5,000 dengan 4,626 kes, menjadikan jumlah kumulatif kes positif Covid-19 sebanyak 2,688,149 kes.
Ketua Pengarah Kesihatan, Tan Sri Dr. Noor Hisham Abdullah dalam ciapan Twitter berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya di sini hari ini. -K!ONLINE


Nampak ‘baby bump’ Intan Ladyana ketika menari
Oleh MOHAMMAD SHAHEMY AZMI

11 Disember 2021, 5:54 pm
PETALING JAYA – Aksi pelakon Intan Ladyana menari bersama suaminya yang juga pelakon, Harris Alif menerusi sebuah video mencuri perhatian ramai apabila jelas kelihatan bentuk ‘baby bump’ pada perutnya.
Menerusi video yang dimuat naik dalam laman Instagram milik pelakon, Dazrin Kamaruddin itu, kelihatan Intan, Harris, Dazrin dan seorang lagi individu sedang menari sejenis tarian joget tradisional.
Difahamkan video tersebut dirakam ketika aktres berusia 39 tahun itu berkunjung ke kedai menjual karpet milik Dazrin di Shah Alam, Selangor.
“Terima kasih kerana datang @intanladyana, @harrisalif,” tulis Dazrin dalam ruangan kapsyen.
Bagaimanapun, aksi malu-malu Intan ketika menari menarik perhatian netizen apabila memerhatikan bentuk perutnya yang kelihatan buncit seperti sedang hamil.
Meninjau dalam ruangan komen, beberapa pengguna Instagram telah meninggalkan komen teruja melihat ‘baby bump’ Intan.

“Comelnya ‘baby bump’ @intanladyana,” ujar seorang pengguna Instagram.
“Alhamdulillah nampak ‘baby bump’,” kata seorang lagi netizen.
Pada 7 September lalu, Kosmo! melaporkan bahawa pendakwah terkenal Ustaz Ebit Lew menitipkan doa buat anak dalam kandungan pelakon itu.
Pesanan tersebut diucapkan Ebit menerusi satu hantaran video yang dikongsi suami Intan iaitu Harris Alif dalam Instagramnya semalam.
“Ustaz ada doa tak untuk isteri saya?” tanya pemilik nama penuh Nor Harris Alif Nor Rashid, 22.
Menerusi pesanan Ebit, selain untuk pasangan itu, dia juga mendoakan kesejahteraan buat anak dalam kandungan Intan agar menjadi anak yang soleh dan solehah kelak.
Harris ketika dihubungi Kosmo! Online bagaimanapun belum bersedia untuk berkongsi lanjut dakwaan tersebut namun mahu semua pihak mendoakan untuk isterinya.
Intan dan Harris mendirikan rumah tangga pada 4 Februari lalu di Masjid Wilayah, Kuala Lumpur. – K! ONLINE


KTMB tawar diskaun 50 peratus tiket ETS, KTM Antara Bandar
Oleh AHMAD SHAHERMAN SHAMSURI

11 Disember 2021, 4:23 pm
KUALA LUMPUR – Sempena Program 100 Hari Aspirasi Keluarga Malaysia (AKM), Keretapi Tanah Melayu Berhad (KTMB) menawarkan diskaun tambang sebanyak 50 peratus bagi perkhidmatan keretapi elektrik (ETS) dan KTM Antara Bandar.
Jurucakap KTMB, Shahril Sahak berkata, bagaimanapun, diskaun tersebut terhad selama empat hari bermula khamis lalu dan hanya melibatkan pembelian untuk tiket dewasa.
Katanya, orang ramai perlu datang ke gerai pameran KTMB di Pusat Konvensyen Kuala Lumpur (KLCC) dan kod diskaun berkenaan akan diberikan kepada pengunjung.
“Selepas diberikan kod promosi diskaun, pengunjung perlu segera membuat tempahan tiket. Ini kerana kod berkenaan hanya sah sehingga pukul 10 malam sahaja.
“Setiap hari kita akan beri kod promosi secara berlainan. Bagaimanapun, pelanggan boleh memilih tarikh perjalanan yang mereka kehendaki sebelum 31 Disember ini,” katanya kepada Kosmo!.
Shahril berkata, diskaun berkenaan sah bagi kesemua laluan ETS termasuk untuk kelas ekonomi dan perniagaan, manakala untuk KTM Antarabandar ia hanya sah untuk perkhidmatan tren Ekspres Rakyat Timuran.

“Banyak penjimatan yang akan dinikmati pelanggan sebagai contoh, tambang ETS dari KL Sentral ke Padang Besar bagi kelas perniagaan sekitar RM180.
“Bagaimanapun jika menggunakan diskaun ini harganya hanya RM90 sahaja. Mana-mana individu yang berminat dengan tawaran ini, mereka masih berpeluang menikmati diskaun ini sehingga esok (hari terakhir),”ujarnya.
Mengulas lanjut, Shahril berkata, setakat pukul 1 tengah hari tadi kira-kira 600 pelanggan telah menikmati diskaun ini.-K! ONLINE


Mandi dengan suami pun nak tayang – Netizen
Oleh MOHAMMAD SHAHEMY AZMI

11 Disember 2021, 2:18 pm
PETALING JAYA – Selepas dikecam menayang bentuk badan semasa melakukan aktiviti mendaki bukit baru-baru ini, pelakon Nora Danish sekali lagi menarik perhatian netizen apabila berkongsi beberapa keping foto ketika sedang bermain buih dan berendam di dalam tab mandi bersama suaminya, Nedim Nazri.
Rata-rata netizen berpendapatan adegan ‘mesra’ pelakon berusia 39 tahun itu ketika mandi bersama-sama suaminya sebagai keterlaluan dan tidak wajar untuk ditayangkan kepada umum.
Menerusi perkongsian tersebut, Nora atau nama lengkapnya Nora Mohd. Danish Hanif memuat naik beberapa keping foto ketika sedang berendam di dalam tab mandi yang dipenuhi buih sabun bersama suaminya.
“Main buih kejap. Kalau nak tengok Santa Claus saya boleh lihat gambar seterusnya,” tulis ibu kepada dua cahaya mata itu.
Walaupun tubuhnya ditutupi dengan buih sabun, netizen masih beranggapan perbuatan yang dilakukan pelakon filem Gila-Gila Pengantin Popular itu tidak wajar kerana bertentangan dengan budaya masyarakat di Timur.
“Tak sayang suami ke? Suami akan dilemparkan ke neraka jika membiarkan isterinya tidak menutup aurat,” komen seorang netizen.

“Pandangan saya, memanglah Nora dah tutup badannya dengan buih. Tapi situasi mandi dalam tab mandi tetap perkara yang perlu dijaga dan dipelihara daripada pandangan mata terutamanya orang Islam. Awak seorang yang baik. Saya harap awak semakin matang mengikut usia,” kata seorang pengikutnya.
Malah, ada juga netizen meninggalkan komen-komen nakal gara-gara cemburu melihat kemesraan yang ditayang Nora bersama suaminya.
“Aku nak blender telefon aku sebab sendu tak ada partner (suami),” kata seorang netizen.
NORA dan Nedim.
Apa yang menarik perhatian, komen seorang netizen yang mengkritik perlakuan Nora dan suami mengundang perdebatan pengikut lain. Tinjauan Kosmo! Online mendapat pemilik akaun tersebut teruk dikecam semula oleh penyokong Nora sehingga dituduh sebagai tiada otak kerana mempertikaikan perkongsian berkenaan.
“Mandi pun nak tunjuk? Kalau boleh ‘ehem-ehem’ tunjuklah sekali. Netizen ramai nak tengok,” tulis pengguna Instagram tersebut.
Difahamkan, percutian Nora ke Langkawi kali ini bagi meraikan ulang tahun kelahiran Nedim yang ke-38. Percutian tersebut turut disertai beberapa rakan mereka.
Terdahulu, Nora sebelum ini pernah beberapa kali menuai kecaman netizen apabila berkongsi beberapa perkara yang dilihat tidak bersesuaian dengan statusnya sebagai seorang wanita Muslim.
Selain dikecam kerana gemar berpakaian seksi sehingga menampakkan bentuk badan semasa percutian pertama mereka ke Langkawi baru-baru ini, Nora juga pernah dikritik selepas memuat naik gambar seolah-olah menayang bahagian punggungnya untuk tatapan umum pada September lalu
Menerusi satu hantaran yang dimuat naik dalam Instagram miliknya, pelakon berusia 39 tahun itu berkongsi sekeping gambar dari arah belakang sambil memakai seluar jeans ketat sehingga menampakkan bentuk punggungnya.
Rata-rata berpendapat seharusnya Nora tidak berkongsi gambar sedemikian kerana dilihat kurang manis lebih-lebih lagi statusnya sebagai isteri dan ibu. – K! ONLINE


6 pelajar MRSM terlibat kes buli digantung sekolah
Oleh NUR ANATI JUHARI

11 Disember 2021, 2:23 pm
KUALA NERANG – Enam pelajar sebuah Maktab Rendah Sains Mara (MRSM) di Perak yang dipercayai terlibat dalam kes buli digantung serta merta selama dua minggu persekolahan.
Menteri Pembangunan Luar Bandar, Datuk Seri Mahdzir Khalid berkata, Jawatankuasa Disiplin Maktab (JDM) MRSM turut mencadangkan kesemua pelajar terbabit ditamatkan pengajian mereka di institusi itu.
“JDM MRSM telah memanggil seramai 10 pelajar yang terlibat dengan insiden tersebut.
“Dalam laporan yang disediakan, seramai enam pelajar terlibat memukul mangsa buli berkenaan manakala empat pelajar yang berada di lokasi kejadian didapati bersubahat dan membuat provokasi,” katanya.
MAHDZIR pada majlis perasmian Mesyuarat Perwakilan Wanita UMNO Bahagian Padang Terap di Pusat Komuniti Padang Kerasak, Padang Terap hari ini.
Beliau berkata demikian pada sidang akhbar selepas majlis perasmian Mesyuarat Perwakilan Wanita UMNO Bahagian Padang Terap di Pusat Komuniti Padang Kerasak di sini hari ini.
Mengulas lanjut, kata beliau, mereka terdiri daripada pelajar tingkatan satu hingga tingkatan tiga.

Mahdzir memberitahu, pihak Majlis Amanah Rakyat (Mara) mengambil serius kejadian buli membabitkan pelajar di institusi pendidikan di bawah Kementerian Pembangunan Luar Bandar itu.
“Malang bagi MRSM yang mempunyai pelajar-pelajar yang pandai, dipanggil temu duga sebagai saringan, kualiti pendidikan, kokurikulum dan jati diri mereka diambil kira untuk kemasukan ke MRSM.
“Tetapi dalam banyak itu, ada lagi kes yang seperti ini. Saya amat kecewa sebagai menteri yang jaga MRSM.
“Tidak sepatutnya pelajar-pelajar ini terdedah dengan perbuatan seumpama itu (buli), jadi saya serahkan kepada pihak Mara untuk mengambil sebarang tindakan,” ujarnya. – K! ONLINE


MSWP rancang anjur Sukma 2020 di Wilayah Persekutuan
Oleh SUBKHI SUDARJI

11 Disember 2021, 2:08 pm
PUTRAJAYA – Mesyuarat bagi membincangkan perancangan penganjuran Sukan Malaysia (Sukma) edisi ke-20 di Wilayah Persekutuan akan diadakan selewat-lewatnya hujung bulan ini sebelum membentangkan kertas cadangan kepada Kabinet untuk kelulusan.
Pengarah Majlis Sukan Wilayah Persekutuan (MSWP), Dr. Hasnul Faizal Amri berkata, perbincangan itu termasuklah dari segi lokasi kejohanan, jumlah sukan yang akan dipertandingkan, peruntukan kewangan yang diperlukan serta modul yang akan digunakan.
“Kita ada dapat maklumat kemungkinan kejohanan akan diadakan di beberapa lokasi antaranya Selangor, Wilayah Persekutuan Kuala Lumpur dan Putrajaya, namun pusat utama kejohanan adalah di Bukit Jalil.
“Mesyuarat bagi membincangkan semua perkara ini dan penyediaan kertas cadangan untuk dikemukakan kepada Kabinet akan dibuat dalam masa terdekat,” katanya pada sidang akhbar selepas perasmian Malaysia Rugby Medical Symposium 2021, hari ini.
Turut hadir, Presiden Ragbi Kuala Lumpur, Datuk Azaddin Ab. Aziz dan Pengarah Perubatan dan Kebajikan Ragbi Malaysia, Dr. Nik Haziran Wan Hamat.
Hasnul Faizal berkata, selepas mendapat kelulusan Kabinet, Mesyuarat Jawatankuasa Tertinggi Sukan Malaysia akan diadakan sebelum keputusan akan diumumkan oleh Majlis Sukan Negara (MSN) yang kemudiannya akan dimaklumkan kepada semua negeri yang terlibat. – K! ONLINE.